title: Kerbal Space Program

text: Kerbal Space Program (KSP) on Squadin kehittämä simulaatiopeli, jonka betaversio julkaistiin vuonna 2011. Pelissä johdetaan avaruusohjelmaa, jonka miehistöt ja muu henkilökunta koostuvat 'kerbaleista', hieman yksinkertaisista avaruusolioista, jotka unelmoivat avaruuden valloituksesta. Peli oli alun perin hiekkalaatikkopeli, joten siinä ei ollut varsinaista tavoitetta, vaan se keskittyi rakettien suunnitteluun, laukaisuun ja avaruusmatkustamiseen. Uudemmissa versioissa voi valita myös "tiede"- ja "ura"-pelimuodot, jotka lisäävät peliin tehtäviä. Vaikka pelin fysiikkamallinnus ei ole täydellinen, kiertoratojen ja avaruusmatkustuksen mallinnus ovat saaneet kehuja.


title: Kerbal Space Program

text: Avoin beta-vaihe päättyi ja pelin versio 1.0 nimeltä "We have a liftoff" julkaistiin 27. huhtikuuta 2015.. Versiossa 1.0 ilmanvastus suunniteltiin uusiksi ja peliin lisättiin iskuaalto sekä lämpökilpiä.


title: Kerbal Space Program

text: Versio 1.1 "Turbo Charged" julkaistiin 19. huhtikuuta 2016. Päivityksessä pelimoottori päivitettiin 32-bittisestä Unity 4:stä 64-bittiseksi Unity 5:ksi, mikä paransi pelin suorituskykyä. Käyttöliittymä myös kirjoitettiin pääosin uusiksi.


title: Kerbal Space Program

text:
Peli on saanut erittäin hyviä arvosteluja. Game Rankings arvosana on 89% ja Metacritic 88/100, yksittäisistä sivustoista IGN ja Gamespot antoivat pelille 9/10.
Pelissä on ideana suunnitella ja rakentaa oma avaruusalus, jolla voi lentää vaikka Kerbin-planeetan kiertoradalle, jompaankumpaan sen kuista, tai muille Kerbol-järjestelmän planeetoille. Nykyään planeettoja on seitsemän: Moho, Eve, Kerbin, Duna, Dres, Jool ja Eeloo. Muillakin planeetoilla kuin Kerbinillä on kuita.


title: Kerbal Space Program

text: Avaruusalukset suunnitellaan siihen varatuissa rakennuksissa, Vehicle Assembly Buildingissa tai SpacePlane Hangarissa riippuen siitä nousevatko ne raketin tavoin pystysuoraan vai lentokonemaisesti kiitotieltä. Aluksessa on oltava miehitetty komentokapseli tai kauko-ohjattava ohjaustietokone, jotta sitä voidaan ohjata. Uusia osia lisätään pelin päivityksissä. Pelin pelaajat ovat myös tehneet peliin omia osiaan. Vaihtoehtoina on esimerkiksi erilaisia rakettimoottoreita, polttoainetankkeja, laskutelineitä tai siivekkeitä. Ilmanvastus määräytyi aiemmin aluksen massan mukaan, mutta tämä muutettiin päivityksessä 1.0.


title: Kerbal Space Program

text: Pelissä on vaikutteita oikeasta rakettitekniikasta, joskin hiukan yksinkertaistettuna. Esimerkiksi Kerbin näyttää huomattavasti Maapallolta, joskin mantereet ovat fiktiivisiä. Myös toinen Kerbinin kuista, Mun muistuttaa Maan Kuuta.


title: Kerbal Space Program

text: Kerbal Space Programin maailma käsittää aurinkokunnan, jonka keskustähtenä on kääpiötähti Kerbol. Kerbolia kiertää seitsemän planeettaa.


title: Kerbal Space Program

text: Monilla planeetoilla on vastakappale omassa aurinkokunnassamme. Moho muistuttaa Merkuriusta, Eve Venusta, Kerbin Maata, Duna Marsia ja Eeloo Plutoa.


title: Kerbal Space Program

text: Kerbal Space Program sisältää avoimen pelimaailman, jossa pelaaja voi lentää vapaasti avaruusaluksellaan. Nykyisillään pelissä on vain yksi tähtijärjestelmä, mutta peliin voi lukuisilla modeilla lisäillä uusia planeettoja sekä tähtijärjestelmiä, jopa kaksois- tai kolmoistähtijärjestelmien muodossa.


title: Kerbal Space Program

text: Peli simuloi kolmiulotteisesti planeettojen vetovoiman (tosin vain vain yhden kohteen kerrallaan), avaruusaluksen liikkeet, rakettimoottoreiden voiman ja polttoaineiden määrät. Peli myös tallentaa kaikki alukset kiertoradoilla ja planeettojen pinnoilla. Eli jos vaikkapa lentää kuuhun ja poistuu pelistä, seuraavan kerran kun lentää kuuhun, saattaa nähdä aluksensa siellä. Aluksen ohjaimiin voi myös palata Tracking Station -keskuksen kautta. Tämä ominaisuus mahdollistaa suuret rakennusprojektit, kuten avaruusasemat. Tällöin asema voidaan rakentaa useista moduuleista, jotka rahdataan kiertoradalle useissa erissä ja telakoidaan toisiinsa.


title: Kerbal Space Program

text: Peliin on myös saatavilla paljon peliyhteisön tekemiä lisäosia, modeja, jotka lisäävät peliin erinäisiä ominaisuuksia kuten osia, uusia planeettoja ja erilaisia työkaluja (kuten lentotietokoneita ja nopeuden muutoksen laskimia). Peliin on myös saatavilla monipelin mahdollistavia lisäosia.


title: Poncho Sanchez

text: Poncho Sanchez (s. 30. lokakuuta 1951) on yhdysvaltainmeksikolainen congarumpujen soittaja, yhtyeenjohtaja ja laulaja. Hän on soittanut jazzia ja latinomusiikkia. Vuonna 2000 hän voitti yhtyeineen parhaan latinojazzalbumin Grammy-palkinnon albumilla "Latin Soul" (Concord Picante). Sanchez on tehnyt yhteistyötä muiden muassa Cal Tjaderin, Mongo Santamarían, Hugh Masekelan, Clare Fischerin ja Tower of Powerin kanssa.


title: Poncho Sanchez

text: Sanchez syntyi Laredossa, Texasissa, yhdestätoista lapsesta nuorimpana, ja kasvoi Norwalkissa, Kaliforniassa. Kouluaikana hän soitti kitaraa rhytm & bluesyhtyeissä. Hän opetteli congansoittoa itsekseen ottaen mallia Caj Tjaderin, Machiton ja Tito Puenten levyiltä.


title: Poncho Sanchez

text: Sanches sai parhaan latinolevyn Grammy-palkinnon vuonna 1999.


title: Charles Thompson (muusikko)

text: ”Sir” Charles Thompson (12. maaliskuuta 1918 Springfield, Ohio – 16. kesäkuuta 2016 Japani) oli jazzmusiikkia soittanut yhdysvaltalainen pianisti ja urkuri, jonka alkuperäinen soitin oli kuitenkin viulu. Thompson soitti swingiä ennen onnistunutta siirtymistään bopiin. Bopklassikko ”Robbins’ Nest” on hänen kirjoittamansa; siitä tuli hitti Illinois Jacquetille, ja Gil Evans teki siitä sovituksen Claude Thornhillille vuonna 1947.


title: Charles Thompson (muusikko)

text: Thompson alkoi työskennellä yhtyeissä 1930-luvun loppupuolella Keskilännessä. Vuonna 1940 hän aloitti lyhyen yhteistyön Lionel Hamptonin kanssa; tämän jälkeen hän työskenteli pienten yhtyeiden kanssa ja teki sovituksia muiden muassa Count Basielle, Lionel Hamptonille, Fletcher Hendersonille ja Jimmy Dorseylle. Toisen maailmansodan aikana hän työskenteli klubeilla 52. kadulla New Yorkissa, ja tänä aikana myös alkoi hänen bopuransa. Vuosina 1944–1945 Thompson soitti ja levytti Coleman Hawkinsin ja Howard McGheen kanssa; hän julkaisi myös ”Ladies’ Lullaby” -sävelmänsä.


title: Charles Thompson (muusikko)

text: Thompson levytti 1950-luvulla Vanguard Recordsille ja julkaisi myös kaksi albumia Columbialle vuosina 1959 ja 1960. Hän esiintyi sidemanina Buck Claytonin ja Jimmy Rushingin kanssa, mutta suuren osan 1950-luvusta hän työskenteli freelanceurkurina. Hän kiersi 1960-luvulla Yhdysvalloissa, Kanadassa ja Puerto Ricolla johtaen pieniä yhtyeitä sekä lisäksi Claytonin kanssa Euroopassa. Hänelle kehittyi terveysongelmia, mutta hän jatkoi uraansa vuonna 1975.


title: Charles Thompson (muusikko)

text: Thompson asui pitkään Los Angelesin alueella, mutta muutti Japaniin vuonna 2002. Hän kuoli paksusuolen syövän aiheuttamiin komplikaatioihin sairaalassa Tokion lähellä 16. kesäkuuta 2016.


title: Lasse Ollinkari

text: Lasse Arvi Ollinkari (9. joulukuuta 1921 Valkeakoski – 26. lokakuuta 1993 Helsinki) oli suomalainen sisustusarkkitehti. Hän suoritti ammatilliset opintonsa Taideteollisessa oppilaitoksessa. Ollinkari aloitti uransa Aarne Ervin arkkitehtitoimistossa, ilmeisesti ensimmäisenä suomalaisena arkkitehtitoimistoon kiinnitettynä sisustusarkkitehtina. Oman toimistonsa hän perusti Helsinkiin vuonna 1954.


title: Lasse Ollinkari

text: Vaikka Ollinkarin tuotantoon kuului myös eri tiloihin suunniteltuja kalusteita, hän loi mainetta nimenomaan sisustussuunnittelijana. Ollinkarin suunnittelukohteina olivat muun muassa pankkien konttorit ja suuret sairaalat. Aarne Ervin suunnitteleman Helsingin yliopiston instituuttirakennus Porthanian (1957) sisustus ja kalustus kuuluvat Ollinkarin tunnettuihin töihin, yhdessä Seppo Paateron, Esko Pajamiehen ja Aivi Gallen-Kallelan kanssa. Hän osallistui myös Ervin toimiston suunnitteleman, vuonna 1968 valmistuneen Tapiolan Heikintorin kauppakeskuksen tilojen suunnitteluun.


title: Lasse Ollinkari

text:
Ollinkarin työssä näkyi myös sisustuksiin yleensä ajan myötä syntyvä kerroksellisuus ja suunnittelun jatkuvuus, sillä hän uudisti joidenkin kohteidensa sisustusta useaan otteeseen vuosikymmenten kuluessa. Ollinkari suunnitteli myös joitakin tavallisille kuluttajille suunnattuja yksinkertaisia huonekalumalleja, ja teki sitä kautta itseään suurelle yleisölle tunnetuksi.
Ollinkari kuului "Sisustusarkkitehdit SIO" -yhdistyksen perustamissopimuksen vuonna 1956 allekirjoittaneeseen keskeisten suomalaisten sisustusarkkitehtien joukkoon, johon kuuluivat hänen lisäksen Olli Borg, Lilli Kolmijoki-Halonen, Maija Heikinheimo, Olavi Hänninen, Erkki Kataja, Olli Mannermaa, Lisa Johansson-Pape ja Ilmari Tapiovaara.


title: Lasse Ollinkari

text: Ollinkarin puoliso oli keraamikko Irma Ollinkari, joka myös avusti puolisoaan suunnittelutyössä ja huolehti muun muassa toimiston hallinnollisista tehtävistä.


title: Kirovski zavodin metroasema

text:
Kirovski zavod () on Pietarin metron Kirovin–Viipurin linjan asema. Se sijaitsee asemien Avtovo (pohjoisessa) ja Narvskaja (etelässä) välillä. Asema avattiin 15. marraskuuta 1955. Nimensä mukaisesti se sijaitsee Kirovin tehtaan lähellä Pietarin keskustasta lounaaseen.
Asema on 50 metrin syvyydessä ja siinä on pylväiden reunustama laituri. Maanpäällinen sisäänkäynti on Ulitsa Vasi Aleksejevan ja Prospekt Statšekin nurkassa. Neliön mutoinen rakennus on rakennettu uusklassiseen tyyliin ja siinä on 44 doorilaista pylvästä. Asemahalli on päällystetty harmaalla marmorilla. Asemahallin pylväiden päällä on neljänlaisia alumiinisia reliefejä, jotka kuvaavat neljää teollisuutta: sähköntuotantoa, petrokemiaa, kaivosteollisuutta ja metallurgiaa. Asemahallin päässä on Vladimir Leninin rintakuva.


title: Heiner

text: Heiner:


title: Paphiopedilum helenae

text: Paphiopedilum helenae on Pohjois-Vietnamissa kasvava venuksenkenkiin kuuluva kämmekkälaji ja pienin tunnettu suvun laji.


title: Paphiopedilum helenae

text: "P. helenaen" löysivät L. Averyanov, N. T. Hiep ja D. D. Hyoen vuonna 1995. Laji kuvattiin ensi kerran venäläisessä kasvitieteen alan lehdessä vuonna 1996. Se nimettiin Leonid Averyanovin vaimon, tutkimusryhmää johtaneen Helen Averyanovin mukaan.


title: Paphiopedilum helenae

text: "P. helenae" on hyvin pieni, ryppäittäin kasvava venuksenkenkä. 3–12 cm pitkiä ja 0,5–2 cm leveitä lehtiä on kolmesta viiteen kappaletta. Väritys on päältä vihreä valkoisin tai vaaleankeltaisin reunoin, alta vaaleanvihreä ja tyvestä violetihtava. Kukkavana on 4–7 cm pitkä, lyhyen ja tiheän mustanvioletin karvan peittämä. Kukkavanan kärkeen kehittyy yksi kukka, joka on 3–6 cm leveä. Kukka on väritykseltään keltainen, purje valkoreunainen. Laji kukkii syyskuusta marraskuuhun.


title: Paphiopedilum helenae

text: "P. helenae" kasvaa litofyyttinä puolivarjoisissa paikoissa kalkkipitoisten vuorien huippujen tasanteilla ja kielekkeillä hajoavissa lehti- ja ruohokerroksissa 500–1000 metrin korkeudella. Lajin luontainen levinneisyysalue sijoittuu pohjoisimman Vietnamin alueelle. Alueen lämpötila vaihtelee 10 ja 25 celsiusasteen välillä. Ilmasto on talvisin kuiva, kesäisin kostea.


title: Burton (sukunimi)

text: Burton on muun muassa seuraavien henkilöiden suku- tai taiteilijanimi:


title: Hansen

text: Hansen on muun muassa seuraavien henkilöiden sukunimi:


title: Olof Rudbeck (nuorempi)

text: Olaus Rudbeck nuorempi (15. maaliskuuta 1660 – 23. maaliskuuta 1740) oli ruotsalainen lääkäri, kasvi-, lintu- ja kielitieteilijä, Olof Rudbeck vanhemman poika, joka seurasi isäänsä Uppsalan yliopiston lääketieteen professorina. Hän väitteli tohtoriksi Utrechtissa vuonna 1690. Vuonna 1695 hän matkusti Lappiin kuninkaan asettaman tutkimusryhmän jäsenenä, jonka tehtävänä oli tutkia luontoa ja varsinkin vuoristoja. Palatessaan hänellä oli mukanaan kauniisti väritetty kokoelma lintujen, kukkien ja maiseman kuvia, joista hänet parhaiten muistetaankin.


title: Olof Rudbeck (nuorempi)

text: 1700-luvun alussa Rudbeck lopetti luonnontutkimuksen ja ryhtyi sen sijaan tutkimaan kieliä. Hän yritti selvittää, ovatko saamelaiskielet sukua heprealle.


title: Olof Rudbeck (nuorempi)

text: Hänen sekä postuumisti että myös hänen isänsä saavutusten kunnioittamiseksi kuningatar Ulrika Eleonora aateloi hänet vuonna 1719, ja hänestä polveutuu ruotsalainen Rudbeck-aatelissuku (nro 1637). Rudbeckin oppilas, kasvitieteilijä Carl von Linné, antoi hänen ja hänen isänsä kunniaksi päivänhattujen kasvisuvulle tieteellisen nimen "Rudbeckia".


title: Nekalan historia

text: Nekalan päärakennus oli Iidesjärven rannassa nykyisellä kaupungin varastoalueella. Se oli pystyssä vielä 1980-luvulla rapistuneena muistomerkkinä mahtavasta kartanoiden ajasta. Nekalasta Hatanpään kartanoon johtava tie kulki suunnilleen nykyisen Nekalantien paikalla.


title: Nekalan historia

text: Talousrakennukset - 30 lehmän navetta, talli 10 hevoselle, riihi sekä muut tarpeelliset pikkurakennukset - sijaitsivat talosta länteen ja itäpuolella oli puutarha ja vainioita. Iidesjärven rannassa oli jykevistä hirsistä tehty laituri. Järven rannat olivat korkean ja monta metriä leveän kaislan vallassa. Pohja oli upottava, mutta silti uimaranta oli muonamiesten lasten vilkkaassa käytössä.


title: Nekalan historia

text: Nekalasta johti toinenkin tie kohti nykyistä Muotialantietä. Sen varrella olivat muonamiesten asunnot: Koivula, Uotila, Vinni (Finni), Heikkilä ja toinen Uotila sekä riihi konehuoneineen.


title: Nekalan historia

text:
Uotilan päärakennus on edelleen olemassa ja palvelee nykyisin Nekalan siirtolapuutarhan yhteistilana, mutta toinen asuinrakennus on purettu sen jälkeen kun kaupunki osti Hatanpään maat.
Uotilan torpalta Vihiojaan päin oli kuuluisa Rautalähde.
Uotilan ja Finnin talojen kohdalta lähti toinen tienhaara, jota sanottiin Tohkantieksi. Tie kulki samaa reittiä kuin nykyinen Muotialantie, joka tosin loppuu nyt Jokipohjantiehen. Aiemmin tie jatkui aina vanhalle Lempäälän tielle saakka. Sen varrella tai lähituntumassa olivat Saviniemen, Jokipohjan ja Tohkan torpat.


title: Nekalan historia

text: Saviniemi oli Muotialantien pohjoispuolella pienen mäen päällä. Sen pihalla oli muutamia puita ja suosilmäinen lammikko, josta vesi kulki pientä ojaa myöten Vihiojaan.


title: Nekalan historia

text: Vanhasta Tohkantiestä Vihiojaan päin, nykyisen Jokipohjantien paikalla oli Severi Jokipohjan talo. Samannimisiä torppia oli lähiympäristössä ollut kaksi muutakin, joten nykyisen tien nimellä on vankat perinteet. Torpat olivat saaneet nimensä siitä, että kaikkien kolmen talon välissä oli notko, jossa on joskus ollut oja, jota pitkin vesi on kulkenut soilta Nirvan kallion ympäri Vihiojaan. Notko oli siis joen pohjaa, mistä nimi Jokipohja. Sekä Jokipohjan että Saviniemen torpat on hävitetty joskus vuosisadan vaihteessa.


title: Venäjän vapain mies

text: Venäjän vapain mies () on Ari Matikaisen ohjaama pitkä suomalainen dokumenttielokuva vuodelta 2012. Elokuva kertoo venäläisen toisinajattelija Viktor Jerofejevin kautta Venäjän nykytilasta. Elokuvan on tuottanut Ari Matikaisen tuotantoyhtiö Kinocompanylle Liisa Juntunen.


title: Kinocompany

text: Kinocompany Oy on vuonna 2006 perustettu elokuva- ja TV-tuotantoyhtiö, joka toimii Helsingissä. Kinocompanyn on perustanut ohjaaja ja tuottaja Ari Matikainen. Kinocompany tuottaa pääasiassa dokumenttielokuvia ja dokumentaarisia televisiosarjoja. Kinocompanyn uusin elokuva "Sota ja mielenrauha" valmistui vuonna 2016. Yhtiön muihin tuotantoihin kuuluu muun muassa "Venäjän vapain mies" (2012) sekä Jussi-palkinnon voittanut "Yhden tähden hotelli" (2007).


title: Ari Matikainen

text: Ari Matikainen (s. 1970) on Joensuusta kotoisin oleva ohjaaja ja käsikirjoittaja. Hän ohjannut ja käsikirjoittanut useita dokumenttielokuvia ja TV-sarjoja. Hän on valmistunut Taideteollisesta korkeakoulusta Elokuva- ja lavastustaiteen osastolta. Hänen lopputyönsä, dokumenttielokuva Yhden tähden hotelli, pääsi laajaan teatterilevitykseen Suomessa ja voitti parhaan dokumenttielokuvan Jussi-palkinnon vuonna 2008. Elokuva Venäjän vapain mies valmistui vuonna 2012.


title: Liisa Juntunen

text: Liisa Karpo (o.s. Juntunen) on Helsingissä asuva elokuvatuottaja. Hän valmistui ammattikorkeakoulu Stadiasta medianomiksi vuonna 2005. Hän on tuottanut elokuvia vuodesta 2007 lähtien ja perustanut oman tuotantoyhtiönsä Napafilms Oy:n vuonna 2009. Hän on työskennellyt useissa fiktio- ja dokumenttielokuvatuotannoissa tuotantopäällikkönä, tuotantoassistenttina ja markkinointipäällikkönä mm. elokuvissa Postia pappi Jaakobille, Kielletty Hedelmä, Tali-Ihantala 1944. Hän on tuottanut mm. dokumenttielokuvat Cheer Up, Grey Violet – Silmätikku, Sylistä syliin ja Ari Matikaisen ohjaamat pitkät dokumenttielokuvat Venäjän vapain mies sekä Sota ja mielenrauha.


title: Stéphane Risacher

text: Stéphane Rémy Daniel Risacher (s. 26. elokuuta 1972 Moulins) on ranskalainen kilpauransa päättänyt koripalloilija.


title: Stéphane Risacher

text: Risacher pelasi juniorikoripalloa Stade Clermontois'n joukkueissa. Lisäksi hän pelasi INSEP:n juniorijoukkueissa. Risacher aloitti pääsarjauransa kaudella 1989–1990, jolloin hän pelasi Tours Joué Basketissa. Joukkue putosi kauden päätteeksi toiselle sarjatasolle, mutta Risacher jatkoi vuoteen 1991 asti seurassa. Kausiksi 1991–1994 hän siirtyi takaisin pääsarjatasolle CRO Lyon Basketin joukkueeseen. Vuodet 1994–1999 Risacher edusti Paris Basket Racingia, jonka paidassa hän voitti Ranskan-mestaruuden kaudella 1996–1997. Kaudeksi 1999–2000 hän siirtyi Pau-Ortheziin.


title: Stéphane Risacher

text: Risacher siirtyi ulkomaille vuonna 2000 ja hän jatkoi pelaamista kreikkalaisessa Olympiakosissa. Hän voitti seuran kanssa Kreikan cup-mestaruuden kaudella 2001–2002. Vuodet 2002–2006 Risacher pelasi espanjalaisessa Unicaja Málagassa. Hän voitti Espanjan-mestaruuden kaudella 2005–2006. Mestaruuden päätteeksi Risacher siirtyi CB Murciaan, jota hän edusti kaksi kautta. Tämän jälkeen hän palasi Ranskaan ja pelasi Élan Chalonin joukkueessa kahden kauden ajan. Toukokuussa 2010 Risacher ilmoitti lopettavansa ammattilaiskoripallon.


title: Stéphane Risacher

text: Maajoukkuetasolla Risacher edusti menestyksekkäästi maansa juniorimaajoukkueita. Hän oli mukana vuonna 1993, jolloin Ranska voitti pronssia alle 22-vuotiaiden EM-kilpailuista. Ensimmäiset aikuisten arvokisat Risacher pelasi vuonna 1993, jolloin Ranska oli mukana EM-kilpailuissa. Hän oli mukana myös vuosien 1997, 1999 ja 2001 EM-kilpailuissa. Ainoan arvokisamitalinsa Risacher voitti vuoden 2000 olympialaisista, joista Ranska saavutti hopeamitalin. Kaiken kaikkiaan hän edusti maataan 123 ottelussa.


title: Nurse Betty

text: Nurse Betty on Neil LaButen vuonna 2000 ohjaama musta rikoskomediaelokuva. Elokuvan pääosia esittävät Renée Zellweger, Morgan Freeman, Chris Rock, Greg Kinnear, Aaron Eckhart, Pruitt Taylor Vince ja Tia Texada. Zellweger voitti Parhaan naispääosan Golden Globe-palkinnon roolistaan Bettynä.


title: Ferdinand Nikkinen

text: Ferdinand (Veerti) Nikkinen (9. kesäkuuta 1894 Heinävesi – 7. tammikuuta 1971 Helsinki) oli suomalainen romaniaktivisti, laulaja ja äänenmuodostuksen opettaja. Nikkinen oli romanipolitiikan esitaistelija, joka pyrki vaikuttamaan romanien omaehtoiseen yhteiskunnalliseen aktivoitumiseen. Nikkisellä oli tärkeä rooli Suomen romanien yhteiskunnallisessa järjestäytymisessä.


title: Ferdinand Nikkinen

text: Ferdinand Nikkisen vanhemmat olivat isä Aleksanteri Nikkinen ja äiti Heta Hagert. Ferdinand syntyi viidentenä lapsena Heinävedellä Polvijärven kylässä 1894. Perhe muutti vuonna 1896 Rantasalmelle, josta se oli saanut omistukseensa suurtilan. Tilalla työskenteli myös valtaväestön edustajia. Useimmista romaneista poiketen perhe ei kierrellyt lainkaan. Nikkisten kerrotaan hankkineen omaisuutensa Venäjän keisarillisen armeijan palveluksessa.


title: Ferdinand Nikkinen

text: Nikkinen kävi neljä vuotta kansakoulua. Hän kiinnostui nuorena musiikista ja pääsi opiskelemaan viulun soittoa Helsingin musiikkiopistoon (nyk. Sibelius-Akatemia), jossa opiskeli vuosina 1915–1921. Hänen pääaineensa oli alun perin viulu ja sivuaineensa laulu, mutta vuodesta 1919 lähtien hän opiskeli laulua pääaineenaan.


title: Ferdinand Nikkinen

text: Opintojensa jälkeen Ferdinand Nikkinen kiersi Suomea laulajana taiteilijanimellään Ferdinand Gaalo. Nikkistä säesti pianisti tai salonkiorkesteri ja hän esiintyi usein Mimmi Borgin kanssa. Kotonaan Taka-Töölössä Nikkinen antoi laulutunteja. Hän kiersi myös kauppamatkustajana ja vieraili matkoillaan vaikutusvaltaisten romanien kodeissa.


title: Ferdinand Nikkinen

text: Nikkinen oli nuoruudessaan osallistunut kristillisen Mustalaislähetyksen toimintaan. Sotien jälkeen hänen suhtautumisensa muuttui jyrkästi ja hän tuli tunnetuksi vannoutuneena ateistina. Nikkinen oli aloitteentekijänä vuonna 1946 sisäasiainministeriölle kirjoitetussa kirjelmässä, jossa vaadittiin, että romanit on otettava mukaan romanipolitiikan suunnitteluun. Kirjelmä oli suunnattu Mustalaislähetyksen silloista sulauttamispolitiikkaa vastaan. Nikkinen kiersi keräämässä sen allekirjoittajiksi 364 romania ympäri Suomea.


title: Ferdinand Nikkinen

text: Nikkinen kritisoi useassa yhteydessä Mustalaislähetystä ja oli huolissaan Karjalan kannakselta evakuoitujen romanien kohtalosta. Mäkkylässä oli 1950-luvulla yhteiskunnan tuen ulkopuolelle jäänyt evakkoleiri. Sen olot olivat niin kurjat, että jotkut romanit joutuivat antamaan lapsensa Mustalaislähetyksen huostaan, jossa nämä erotettiin perheistään ja suomalaistettiin. Nikkinen huomautti mielipidekirjoituksissaan, että kaikki romaneille tarjottu toiminta oli kristillistä.


title: Ferdinand Nikkinen

text: Vuonna 1953 Nikkinen oli mukana perustamassa Romanengo Staggos ry:tä ("Romanien liitto"). Yhdistyksen tavoitteena oli kohottaa romanien omatoimisuuden pohjalta heidän sivistyksellistä ja taloudellista asemaansa sekä toimia romanikielen ja romanikulttuurin säilyttämiseksi. Yhdistyksen edustajat vierailivat eduskunnassa, jossa jossa he tekivät aloitteen romaniväestön heikkojen asuinolosuhteiden kehittämiseksi. Romanengo Staggos uudisti valtiovallalle aiemmin jätetyn kirjelmän, mutta yhdistyksen toiminta hiipui muutaman vuoden jälkeen.


title: Ferdinand Nikkinen

text: Romanengo Staggosin aloite johti kuitenkin selvityksen tekemiseen romanien asemasta Suomessa. Tämän tuloksena perustettiin sosiaali- ja terveysministeriön yhteyteen vuonna 1956 Mustalaisasiain neuvottelukunta (nyk. Romaniasiain neuvottelukunta), joka aloitti hallinnollisen yhteistyön kehittämisen romaniväestön ja valtiovallan välillä.


title: Ferdinand Nikkinen

text: Nikkisen asemaa romaniväestön keskuudessa pidettiin merkittävänä, ja hänen toimintansa vaikutti 1960-luvulla tapahtuneeseen romanien omaehtoiseen aktivoitumiseen. Vuonna 1967 perustettiin Suomen Mustalaisyhdistys (nyk. Suomen Romaniyhdistys), jonka perustavassa kokouksessa tällöin jo 73-vuotias Nikkinen oli läsnä. Nikkinen kirjoitti myös romanien asiaa käsittelevän kirjan, mutta se jäi viimeistelemättä ja julkaisematta.


title: Ferdinand Nikkinen

text: Ferdinand Nikkinen meni naimisiin vuonna 1917 Fannin (o.s. Laaksonen) kanssa, ja he saivat viisi lasta. Liiton päätyttyä avioeroon Nikkinen avioitui uudelleen vuonna 1944 Annan (o.s. Laitinen) kanssa, ja he saivat kaksi lasta. Tästä avioliitosta syntynyt Reima Nikkinen on tanssija ja romaniaktivisti.


title: Juho Niemi (kirjailija)

text: Juho Jaakko Niemi (13. toukokuuta 1880 Kauhajoki – 24. kesäkuuta 1974 Kauhajoki) oli suomalainen kirjailija.


title: Giuditta Grisi

text: Giuditta Grisi (28. heinäkuuta 1805 Milano – 1. toukokuuta 1840 Lodi) oli italialainen mezzosopraano. Hän oli sopraano Giulia Grisin sisko ja ballerina Carlotta Grisin serkku.


title: Giuditta Grisi

text: Grisi opiskeli Milanossa ja teki debyyttinsä vuonna 1826 Wienissä Fallieron roolissa oopperassa "Bianca e Falliero". Hän erikoistui nopeasti Rossinin rooleihin, ja lisäksi hän loi useita rooleja esimerkiksi Giuseppe Persianin, Carlo Coccian ja Giovanni Pacinin oopperoissa. Bellini kirjoitti häntä varten Romeon roolin oopperassa "I Capuleti e i Montecchi" (1830).


title: Giuditta Grisi

text: Grisi esiintyi eri puolilla Italiaa, mutta myös Lontoossa ja Pariisissa. Hän kuoli 34 vuoden iässä.


title: Seija Huhtanen

text: Senia Sesilia (Seija) Huhtanen, kirjailijanimi Seija Hiilihuhta (1. toukokuuta 1903 Huittinen – 19. toukokuuta 1980 Huittinen) oli suomalainen kirjailija.


title: Seija Huhtanen

text: Nimellä "Seija Hiilihuhta":


title: Hanna Järvi

text: Hanna Lydia Järvi, o.s. Vihijärvi (26. syyskuuta 1882 Korpilahti – 18. heinäkuuta 1964 Lappeenranta) oli suomalainen kirjailija ja opettaja.


title: Hanna Järvi

text: Hanna Järven vanhemmat olivat maanviljelijä Juho Vihijärvi ja Eva Hautala ja puoliso vuodesta 1908 kansakoulunopettaja Kalle Järvi. Hanna Järvi kävi karjanhoito- ja meijerikoulun 1900, valmistui kansakoulunopettajaksi 1905 ja suoritti yliopistollisia opintoja dogmatiikassa 1911 ja kasvatusopissa 1912. Hän toimi kansakoulunopettajana Viitasaarella 1905–1907, Petäjävedellä 1907–1908, Heinjoella 1908–1916 ja Lappeella vuodesta 1916. Lappeen kunnanvaltuuston jäsen hän oli 1918–1921 ja Lappeenrannan kaupunginvaltuuston jäsen vuodesta 1932.


title: Pullin asuinpaikka

text: Pullin asuinpaikka sijaitsee Lounais-Virossa Sindin kaupungin lähellä muinaisen Pärnunjoen rannalla. Se löydettiin vuonna 1967. Se on Viron varhaisin tunnettu kivikauden asuinpaikka ja se ajoitetaan noin 9 000-8 550 eaa. eli varhaismesoliittiselle kaudelle. Löydösten perusteella sitä pidetään kevään ja kesän aikana asuttuna kausiluonteisena leirinä. Pullin löytöihin on runsaasti viittauksia suomalaisten, virolaisten ja venäläisten arkeologisissa artikkeleissa.


title: Pullin asuinpaikka

text: Ensimmäinen havainto vuonna 1967 oli hiekkakuopan reunassa näkynyt turvekerros monimetrisen hiekkapatjan alla. Sitä tutkittiin 1100 m² alalta. Hiekkaan hautautuneen turvekerroksen alta paljastui 5–15 cm:n paksuinen kulttuurikerros, josta löydettiin piiesineitä, eläinten luita, luuesineitä, viisi tulisijaa ja kuusi teroitettua puupaalun kärkeä, jotka kuuluivat mahdollisen asumuksen rakenteisiin.


title: Pullin asuinpaikka

text: Kiviesineet, jotka valmistettiin piistä, olivat kaapimia, veitsiä, uurtimia ja nuolenkärkiä. Osa niistä oli valmistettu paikallisesta harmaasta piistä, mutta vaativat esineet oli valmistettu muualta tuodusta tummasta piistä. Yksi kivikirves oli valmistettu kivestä.


title: Pullin asuinpaikka

text: Luuesineitä havaittiin muutamia. Ohuen turvekerroksen alla luut olivat säilyneet toistuvien tulvien takia, mutta luuaines oli jo osittain hapertunut. Näin siitäkin huolimatta, että Ancylus-järvi peitti asuinpaikan alleen ja kerrosti sen ylle metreittäin hiekkaa. Löytöesineet olivat muun muassa luutalttoja, nuolen-, harppuunan- ja keihään kärkiä, ongenkoukkujen osia ja tikareita. Myös joitakin hammasriipuksia ja eläinveistoksia löydettiin.


title: Pullin asuinpaikka

text: Luuaineistosta on pystytty tunnistamaan eläinlajeja. Luut olivat enimmäkseen hirven ja majavan, mutta joukossa oli myös karhun, suden, koiran, näädän, metsäkauriin ja saksanhirven luita. Perkuutähteistä erottui hauen, kuhan ja lahnan luita.


title: Pullin asuinpaikka

text: Asuinpaikka sijaitsi rehevällä Pärnujoen hiekkarannalla. Ancylus-järvelle arvioidaan olleen matkaa muutama kilometri. Ancuylus-järven pinta oli tuohon aikaan nousussa ja huuhteli ajoittain kuivaakin maata aalloillaan. Ravinteita kulkeutui läheiseen lahteen, jossa ilmeisesti vesilinnut viihtyivät.


title: Pullin asuinpaikka

text: Siitepölyanalyysin mukaan ilmasto oli jääkauden jälkeistä lämpenevää preboreaalista kautta. Metsä oli lehtipuuvaltaista, mutta joukossa oli jo runsaasti mäntyä.


title: Pullin asuinpaikka

text: Latviasta tunnetaan Zvejniekin ja Sūļagalsin ja Liettuasta Karaviškėsin ja Kabeliain asuinpaikat. Nämä jakavat saman kulttuuriperinnön Pullin kanssa.


title: Pullin asuinpaikka

text: Suomalaisista asuinpaikoista Lahden Ristola, Heinjoen Tarhojenranta, Lappeenrannan Saarenoja ja Juankosken Helvetinhaudanpuro saattavat kuulua samanlaisille pioneeriasuttajille kuin Pullikin.


title: Pullin asuinpaikka

text: Pullissa havaittua tummaa piitä, josta valmistettiin tunnettua niin sanottua Pullin nuolenkärkeä, on löydetty myös muilta asuinpaikoilta. Näitä on tavattu koillispuolalaisen Milukin ja latvialaisen Lepakosen asuinpaikoilla sekä idempänä Ylä-Volgan asuinpaikoilla Butovo-1, Prislon-1 ja Zaborova-2. Kun myös Pullista on todettu vierasta piiainesta eli Ylä-Volgan punertavaa piitä, voidaan ajatella balttilaisten ja ylävolgalaisten pitäneen tiivistä yhteyttä. Kaiken kaikkiaan balttilaiset ryhmät pitivät yhteyttä Butovon ja Ressetan kulttuurien ryhmiin, mutta ei vielä vanhempaan Ienevon kulttuuriin. Mahdollinen kulkureitti itään seurasi Väinäjokea Valdaille ja sieltä kaakkoon Okalle tai koilliseen Volgalle, missä mainitut ryhmät asustivat.


title: Ketjureaktio (vuoden 1996 elokuva)

text: Ketjureaktio (engl. "Chain Reaction") on vuonna 1996 kuvattu toimintaelokuva. Elokuvan pääosia esittävät Keanu Reeves, Morgan Freeman, Rachel Weisz, Fred Ward, Brian Cox, Kevin Dunn, Joanna Cassidy, Nicholas Rudall ja Tzi Ma. Elokuvan on ohjannut Andrew Davis.


title: Ilex guayusa

text: Ilex guayusa on Amazonilla kasvava, orjanlaakerien sukuun kuuluva puu, jota esiintyy Ecuadorissa. Puu on yksi kolmesta tunnetusta kofeiinipitoisesta orjalaakeripuusta. Sen lehtiä kuivataan ja haudutetaan teeksi niiden piristävien vaikutusten vuoksi.


title: Ilex guayusa

text: Guayusa on 6–30 metrin korkuiseksi kasvava puu. Sen ainavihannat lehdet ovat 2,5–7 senttimetrin pituiset. Kasvin kukat ovat pieniä ja valkoisia. Hedelmät ovat pyöreitä ja punaisia, läpimitaltaan 6–7 millimetrin levyisiä. Lehdet sisältävät kofeiinia ja muita alkaloideja.


title: Ilex guayusa

text: "Ilex guayusa" tuottaa ksantiineja, esimerkiksi kofeiinia. Myös kaksi muuta orjanlaakerien suvun puuta, "Ilex paraguariensis", joka tunnetaan myös nimellä mate, sekä "Ilex vomitoria", toiselta nimeltään yaupon holly, sisältävät kofeiinia. Luonnonvaraisena tätä Amazonin yläjuoksun korkeaa puuta on tavattu vain harvoin, ja pääosin sitä esiintyy viljeltynä. Melvin Shemluck dokumentoi Pastazan alueella kukkivan guayasapuun vuosina 1979–1980.


title: Ilex guayusa

text: Kasvia kasvatetaan pääosin Napon ja Pastazan alueilla Ecuadorissa, mutta sitä esiintyy myös joissakin Perun ja Kolumbian osissa. Sadonkorjuun jälkeen guayusan lehdet kuivataan maun voimistamiseksi.


title: Ilex guayusa

text: Ecuadorin ketšuakansan keskuudessa guayusan lehdet on perinteisesti keitetty vedessä ja muodostunut tee on nautittu sen tarjoamien piristävien vaikutusten vuoksi. Sen lisäksi, että guayusaa nautitaan vastaavalla tavalla kuin länsimaissa nautitaan kahvia, alkuperäiskansojen metsästäjillä on ollut tapana juoda guayusaa aistien terävöittämiseksi. Juomaa on kutsuttu ”yövahdiksi”, koska se auttaa pysymään valppaana ja hereillä läpi yön. Kasvin tuoreita lehtiä käytetään sitomalla ne havaijilaista leitä muistuttavaksi seppeleiksi.


title: Ilex guayusa

text: Harvardin yliopiston etnobotanisti Richard Evans Schultes löysi poppamiehen haudasta 1 500 vuoden ikäisen paketin guayusan lehtiä Bolivian Andeilta, kaukana kasvin luonnollisesta esiintymisalueesta.


title: Ilex guayusa

text: Guayusa sisältää kofeiinin lisäksi myös teobromiinia, suklaassa esiintyvää piristettä, sekä vihreässä teessä esiintyvää teaniinia, glutamiinihappoanalogia, jonka on osoitettu vähentävän fyysistä ja psyykkistä stressiä.


title: Ilex guayusa

text: Kemialliset analyysit vuosina 2009 ja 2010 ovat osoittaneet guayusan kuivapainosta mitatuksi kofeiinipitoisuudeksi 2,90–3,28 prosenttia. Guayusa sisältää kaikki ihmiselle välttämättömät aminohapot sekä runsaasti antioksidantteja. Sen hapen radikaalien imeytymiskyky (ORAC) on korkea, 58μM grammaa kohden, verrattuna tavallisen vihreän teen 28–29μM grammaa kohden.


title: Ilex guayusa

text: "Ilex guayusa" tunnetaan ketšuan kielessä nimellä "wayusa". Sana äännetään myös muodossa ”why-sa” tai shuar-kansan tapauksessa muodossa ”why-ees”.


title: Ilex guayusa

text: Antropologi Michael Harner, Foundation for Shamanic Studies -säätiön perustaja, kuvaa guayusan olevan Jivaro-kansan mukaan niin addiktoivaa, että ennen kuin sitä tarjotaan vieraalle, kasvin varoitetaan aiheuttavan loppuelämän kestävän halun palata takaisin Ecuadorin viidakkoon.


title: Ilex guayusa

text: Ketšuoiden mukaan guayusa aiheuttaa metsästysonnea ennustavia unia.


title: Earl Bostic

text: Eugene Earl Bostic (25. huhtikuuta 1913 Tulsa, Oklahoma – 28. lokakuuta 1965 Rochester, New York) oli yhdysvaltalainen alttosaksofonisti, joka soitti R&B:ia, jazzia ja bluesia. Hän opiskeli Xavier-yliopistossa ja muutti New Yorkiin vuonna 1938. Siellä hän soitti Don Redmanin, Edgar Hayesin ja Lionel Hamptonin kanssa tehden ensilevytyksensä vuonna 1939. 1940-luvun alussa Bostic toimi sovittajana ja sessiomuusikkona. Vuonna 1945 hän alkoi johtaa omaa suurta yhtyettään, josta vuonna 1946 tuli septetti. Bosticin ensimmäinen suuri hitti oli "Temptation" (1948). Hän levytti useimmat jukebox-hittinsä King Recordsille.


title: Earl Bostic

text: Bosticin R&B-hitti "Flamingo" oli vuonna 1951 listaykkönen. Lisäksi "Sleep" pääsi kymmenen kärkeen. Myöhempiin hittiin lukeutuivat "You Go to My Head" ja "Cherokee". Bosticin suosionsa huipulla 1950-luvulla levyttämät R&B-/jump blues -hitit ovat tehneet hänestä jokseenkin aliarvostetun jazzfanien keskuudessa.


title: Earl Bostic

text: Monet nousevat tähdet, kuten John Coltrane, Blue Mitchell, Stanley Turrentine, Benny Golson ja Jaki Byard toimivat Bosticin yhtyeissä. Bostic kärsi sydänkohtauksen 1950-luvun lopussa ja joutui pitämään kahden vuoden tauon ennen kuin jatkoi esiintymistä vuonna 1959. Hän ei enää levyttänyt yhtä laajasti kuin ennen; kun hän levytti, sessiot koostuivat tyylillisesti lähinnä soul jazzista. Lokakuussa 1965 Bostic sai kuolemaan johtaneen sydänkohtauksen soittaessaan hotellissa Rochesterissa.


title: Denis Zanko

text: Denis Zanko (s. 13. huhtikuuta 1964) on ranskalainen jalkapallovalmentaja ja entinen keskikenttäpelaaja.


title: Denis Zanko

text: Zanko aloitti pelaajauransa Stade Lavallois'ssa vuonna 1984. Hän edusti seuraa vain yhden kauden ajan, kunnes siirtyi RC Paris'n paitaan. Keskikentällä viihtyneen Zankon ura ei lähtenyt suureen nousuun missään vaiheessa, mutta kesti kuitenkin aina vuoteen 1996 saakka. Pisimpään Zanko edusti ASOA Valencea vuosina 1991–1996.


title: Denis Zanko

text: Zanko siirtyi valmennustehtäviin jo pelaajauransa loppupuolella, kun hänestä tuli 1992 ASOA Valencen U17-joukkueen valmentaja. Vuonna 1998 hän nousi ASOA:n edustusjoukkueen apulaisvalmentajaksi ja seuraavana vuonna päävalmentajaksi. Hän toimi apuvalmentajana FC Montélimarissa 2001–2002, kunnes palasi kasvattajaseuraansa Stade Lavallois'n organisaatioon. Hän työskenteli kuusi vuotta Lavallois'n valmennuskeskuksessa, kunnes siirtyi samoihin tehtäviin Le Mans UC:n organisaatioon.


title: Denis Zanko

text: Joulukuun lopussa 2011 Zankosta tuli Ligue 2:ssa putoamiskamppailuun vajonneen Le Mansin päävalmentaja. Zanko ei onnistunut pelastamaan Le Mansia putoamiselta, mutta sai silti jatkaa tehtävässään. Kausi 2012–13 sujui entistä kehnommin ja joukkue vajosi myös Ligue 2:ssa putoamistaisteluun. Huhtikuussa 2013 Zanko sai potkut tehtävästään.


title: Denis Zanko

text: Helmikuussa 2014 Zankosta tuli Stade Lavallois'n päävalmentaja. Zankon johdolla Lavallois teki riittävän ryhtiliikkeen ja nousi kahden pisteen turvin putoamisviivan yläpuolelle. Sarjapaikan säilyttyä Zanko sai jatkaa tehtävässään ja kaudella 2014/15 pelasi loistavan kauden ja sijoittui sarjassa kahdeksanneksi. Kaudella 2015/16 Laval ei yltänyt samanlaiseen vireeseen, vain jäi Zankon johdolla Ligue 2:ssa sijalle 13. Kauden 2016/17 syyspuolella Laval juuttui sarjan alempaan keskikastiin turhan kauas nousuun oikeuttavista sijoista. Seurajohto erotti Zankon marraskuun alussa 2016, kun Laval majaili Ligue 2:ssa sijalla 14.


title: Valma Kivitie

text: Valma Maria Kivitie, os. "Turtianen" (29. huhtikuuta 1894 Turku – 22. toukokuuta 1967 ) oli suomalainen toimittaja, radioselostaja, elokuvakriitikko ja kirjailija. Hän toimi myös sanoittajana käyttäen salanimiä "Eemeli" ja "Valki".


title: Valma Kivitie

text: Kivitie työskenteli Lotta Svärd-lehden toimittajana ennen järjestön lakkauttamista 1944. 1950-luvulla hän toimi muun muassa Elokuva-Aitta-lehden päätoimittajana sekä Nuori Voima-lehden avustajana.


title: Valma Kivitie

text: Kivitie esiintyi sivuosanäyttelijänä elokuvissa Miss Eurooppaa metsästämässä (ohjaus Erik Blomberg 1955) ja Se alkoi sateessa (ohjaus Eddie Stenberg ja Thure Bahne, 1953). Hän oli myös mukana perustamassa 1936 Suomen Radio- ja TV-selostajat ry:tä.


title: René Marsiglia

text: René Marsiglia (19. syyskuuta 1959 – 25. syyskuuta 2016) oli ranskalainen jalkapallovalmentaja ja keskikenttäpelaaja.


title: René Marsiglia

text: Marsiglia aloitti pelaajauransa US Boulognessa 1976 edustettuaan juniorivuotensa Aubagnea ja SO Caillolsia. Hän edusti kaksi kautta Boulognea, kunnes siirtyi 1978 pääsarjaan nousseeseen Lilleen. Hän edusti Lilleä liigassa viiden kauden ajan ja pelasi seuran paidassa lähes 150 liigaottelua. Lillestä puolustavana keskikenttäpelaajana viihtynyt Marsiglia kulki RC Lensin ja Sporting Toulon Varin kautta OGC Niceen. Marsiglia edusti rivieralaisseuraa seitsemän kauden ajan ja kuului seuran avainpelaajistoon. Hän jätti joukkueen kesällä 1994 ja pelasi uransa viimeisen kauden 1994–1995 Amiensissa.


title: René Marsiglia

text: Pelaajauransa jälkeen Marsiglia siirtyi Amiensin valmennuskeskukseen, josta hän nousi seuran päävalmentajaksi marraskuussa 1998 häntä Lillessä valmentaneen Arnaud Dos Santosin saatua potkut. Marsiglia pelasti Amiensin putoamiselta Division 2:sta kaudella 1998–1999, mutta seuraava kausi sujui murheellisesti, ja lopulta hän sai potkut helmikuussa 2000. Seura putosi Marsiglian potkuista huolimatta Nationaliin kauden päätteeksi.


title: René Marsiglia

text: Marsiglia jatkoi uraansa Le Havre AC:n valmennuskeskuksessa 2000–2001 ja palasi päävalmentajaksi kaudelle 2001–2002 AS Cannesin joukkueeseen. Hän valmensi joukkuetta yhden kauden, siirtyi sitten Olympique Alèsin valmentajaksi ja palasi jälleen kaudeksi 2003–2004 AS Cannesin peräsimeen. Hän sai potkut tehtävästään elokuussa 2004.


title: René Marsiglia

text: Heinäkuussa 2005 Marsiglia palasi pelaajaurallaan edustamaansa OGC Niceen ja toimi kauden 2005–2006 ajan pelaajatarkkailijana. Kesällä 2006 hän nousi seuran valmennuskeskuksen johtoon ja toimi tehtävässä neljän vuoden ajan. Maaliskuussa 2010 Marsigliasta tuli seuran edustusjoukkueen apulaisvalmentaja. Yhdessä Éric Royn kanssa hän onnistui luotsaamaan Nicen kuiville putoamiskamppailusta, ja kaksikko jatkoi tehtävässään myös kaudella 2010–2011. Vaikka menestys oli jälleen vaisua ja Nice säilytti vain vaivoin sarjapaikkansa, Roy ja Marsiglia jatkoivat valmentajina myös kaudelle 2011–2012. Vaikea syyskausi johti lopulta Royn potkuihin marraskuun puolivälissä 2011 ja Marsigliasta tuli seuran päävalmentaja. Marsiglian johdolla Nice onnistui parantamaan hieman otteitaan ja säilytti sarjapaikkansa lopulta neljän pisteen turvin. Kauden jälkeen Marsiglia ilmoitti, ettei jatka seuran päävalmentajan.


title: René Marsiglia

text: Joulukuun lopussa 2013 Marsiglia palasi valmennustehtäviin Ligue 2:n hännille juuttuneen Nîmes Olympiquen uutena päävalmentajana. Marsiglian johdolla Nîmes onnistui nousemaan pois putoamisviivan alapuolelta ja 15. sija takasi sarjapaikan säilymisen. Kauden jälkeen hän joutui kuitenkin tekemään tilaa José Pasqualettille.


title: René Marsiglia

text: Marsiglia kuoli syöpään 57-vuotiaana 25. syyskuuta 2016.


title: Kerttu Kaskimaa

text: Kerttu Nivala, kirjailijanimi Kerttu Kaskimaa (26. heinäkuuta 1892 Uusikaarlepyy – 13. huhtikuuta 1967 Lahti) oli suomalainen näytelmäkirjailija.


title: Aarne Kukkonen

text: Aarne Kustaa Kukkonen (17. syyskuuta 1903 Sippola – 20. huhtikuuta 1967 Turku) oli suomalainen nuortenkirjailija.


title: Paphiopedilum villosum

text: Paphiopedilum villosum on Kaakkois-Aasiassa kasvava venuksenkenkiin kuuluva kämmekkälaji.


title: Paphiopedilum villosum

text: "P. villosumin" löysi Thomas Lobb Burmasta vuonna 1853 ja lajia viljelivät ensimmäisinä Veicht poikineen. Lajin kuvasi Lindley vuonna 1854.


title: Paphiopedilum villosum

text: "P. villosum" on ryppäittäin kasvava venuksenkenkä. 14-42 cm pitkiä ja 2-4 cm leveitä lehtiä on neljästä viiteen kappaletta. Väritys on päältä vaaleanvihreä, alta tyvestä violettipilkkuinen. Kukkavana on 7-24 cm pitkä, pitkän pehmeän valkoisen karvan peittämä, ja väriltään violetti vihrein pilkuin. Kukkavanan kärkeen kehittyy yksi kukka, joka on 7-14 cm leveä. Laji kukkii huhtikuusta toukokuuhun.


title: Paphiopedilum villosum

text: "P. villosum" kasvaa puolivarjossa suurten puiden 10-15 metrin korkeudessa olevissa happamissa humustaskuissa, joskus silikaattikivien humuksen täyttämissä syvennyksissä. Lajin kasvualue on 1400-2000 metrin korkeudella. Lajin luontainen levinneisyysalue ulottuu itäisimmän Intian, Pohjois-Myanmarin, Etelä-Kiinan, Koillis-Thaimaan, koko Laosin, Itä-Kambodžan ja Vietnamin länsiosan alueelle. Alueen lämpötila vaihtelee 8 ja 19 celsiusasteen välillä. Ilmasto on talvisin kohtalaisen kostea, kesäisin kostea.


title: Helmi Viljanen

text: Helmi Maria Viljanen (6. elokuuta 1890 Sotkamo – 5. marraskuuta 1969 Helsinki) oli suomalainen runoilija.


title: Lyijyfluoridi

text: Lyijyfluoridi (PbF) on lyijy- ja fluoridi-ioneista muodostuva epäorgaaninen ioniyhdiste. Ainetta käytetään eräiden lasien valmistuksessa.


title: Lyijyfluoridi

text: Lyijyfluoridi on lähes täysin veteen liukenematon yhdiste, joka liukenee paremmin happoihin. Lyijyfluoridilla on lyijyhalideista korkeimmat sulamis- ja kiehumispisteet. Yhdisteen alkeiskoppi on alle 200–220 °C lämpötiloissa ortorombinen ja muistuttaa lyijykloridin rakennetta. Korkeammissa lämpötiloissa rakenne muuttuu kuutiolliseksi ja kalsiumfluoridin rakennetta muistuttavaksi. Lyijyfluoridi reagoi alkalimetallifluoridien kanssa kompleksiyhdisteiksi trifluoroplumbaateiksi M[PbF].


title: Lyijyfluoridi

text: Veteen niukkaliukoisena yhdisteenä lyijyfluoridia voidaan valmistaa saostamalla lyijysuoloista esimerkiksi lyijynitraatista natrium-, kalium- tai ammoniumfluoridin avulla.


title: Lyijyfluoridi

text: Toinen tapa valmistaa lyijyfluoridia on vetyfluoridin neutralointi lyijy(II)hydroksidin, lyijykarbonaatin tai lyijymonoksidin avulla.


title: Lyijyfluoridi

text: Lyijyfluoridin pääasiallinen käyttökohde on eräiden lasilaatujen valmistus. Sitä käytetään muun muassa matalassa lämpötilassa sulavan lasin, lähi-infrapunasäteilyä absorboivan lasin valmistukseen kuituoptiikkaa varten ja säänkestävän lasin valmistukseen. Muita käyttökohteita ovat fluksina alumiinin metallurgiassa, tuikeilmaisimet, lyijypinnoitus, mietona fluorausreagenssina ja akut.


title: Paphiopedilum tigrinum

text: Paphiopedilum tigrinum on Etelä-Kiinan vuoristossa kasvava venuksenkenkiin kuuluva kämmekkälaji.


title: Paphiopedilum tigrinum

text: "P. tigrinumin" kuvasivat Koopowitz ja Hasegawa vuonna 1990 julkausussa "Orchid advocate".


title: Paphiopedilum tigrinum

text: "P. tigrinum" on pienehkö venuksenkenkä. 16–23 cm pitkiä ja 2–4 cm leveitä lehtiä on neljästä kuuteen kappaletta. Väritys on päältä kirkkaanvihreä, alta vaaleanvihreä. Kukkavana on 20–25 cm pitkä, nukaton, ja väriltään vihreä violetein pilkuin. Kukkavanan kärkeen kehittyy yksi kukka, joka on 8–13 cm leveä. Sepalit ja petalit ovat leveäraitaiset, mistä laji on saanut nimensä. Laji kukkii kesäkuusta heinäkuuhun.


title: Paphiopedilum tigrinum

text: "P. tigrinum" kasvaa puolivarjossa epifyyttinä tai pohjoisenpuolisilla kivikkorinteillä lehtiroskassa ja humuksessa 1 400–2 000 metrin korkeudella. Lajin luontainen levinneisyysalue kattaa Kiinan Yunnanin provinssin länsilaidalla sijaitsevan Gaoligongin vuoriston. Alueen lämpötila vaihtelee 8 ja 20 celsiusasteen välillä. Ilmasto on talvisin kuiva, kesäisin kostea.


title: Kimi Koivisto

text: Kimi Koivisto (s. 31. joulukuuta 1992 Heinola) on suomalainen jääkiekkoilija, joka pelaa SM-liigajoukkue KooKoossa. Hän on pelipaikaltaan vasen laitahyökkääjä.


title: Kimi Koivisto

text: Heinolassa syntynyt Koivisto on Pelicansin kasvatti. Hän pelasi juniorina myös Kiekkoreippaassa. Koivisto debytoi miesten peleissä kaudella 2010–2011, jolloin hän pelasi Pelicansin A-nuorista kolme ottelua lainalla Mestis-joukkue Heinolan Kiekossa tehden yhden syöttöpisteen.


title: Kimi Koivisto

text: Kaudella 2011–2012 Koivisto oli 16 osumallaan Pelicansin A-nuorten toiseksi paras maalintekijä Tuukka Rajamäen kanssa. Hän pelasi HeKistä Peliitat-nimeen palanneessa joukkueessa lainalla viisi ottelua tehden yhden syöttöpisteen. Koivisto teki samalla kaudella myös SM-liigadebyyttinsä. Hän pelasi ensimmäisen ja kauden ainoaksi jääneen SM-liigaottelunsa 29. joulukuuta 2011 Hämeenlinnan Pallokerhoa vastaan. Koivisto sai ottelussa jääaikaa 6.24 minuuttia. Toukokuussa 2012 hän teki 1+1-vuotisen liigasopimuksen Pelicansin kanssa.


title: Kimi Koivisto

text: Koivisto pelasi kaudesta 2012–2013 suurimman osan Pelicansin A-nuorissa. Hän sai kauden aikana tililleen kolme SM-liigaottelua. Koivisto pelasi miesten pelejä myös lainalla Mestiksessä Peliittojen ja HC Keski-Uudenmaan joukkueissa, joista jälkimmäiseen hän siirtyi loppukaudeksi siirtotakarajalla. Kesäkuussa 2013 Koivisto teki vuoden mittaisen jatkosopimuksen HCK:n kanssa.


title: Kimi Koivisto

text: Kaudeksi 2014–2015 Koivisto palasi vuoden mittaisella sopimuksella Peliittoihin. Hän oli 15 osumallaan joukkueen toiseksi paras maalintekijä kesken kauden Tapparaan siirtyneen Miika Heikkilän jälkeen. Kesällä 2015 Koivisto harjoitteli Pelicansin kanssa. Hän teki siellä liigauransa avausmaalin 21. lokakuuta 2015 vieraissa Espoo Bluesia vastaan. Koivisto myös ratkaisi Pelicansille 2–3-voiton onnistuttuaan maalinteossa myös voittomaalikilpailussa. Hän pelasi kaudella 2015–2016 paljolti Pelicansin ja Peliittojen välillä, kunnes siirtotakarajalla helmikuussa 2016 Pelicans kiinnitti Koiviston loppukauden sopimuksella vahvuuteensa. Hän pelasi joukkueessa kaikkiaan 20 runkosarjaottelua tehopistein 3+4=7, mutta Koiviston kausi päättyi kuitenkin loukkaantumisen vuoksi runkosarjaan. Huhtikuussa 2016 hän teki Pelicansin kanssa 1+1-vuotisen jatkosopimuksen.


title: Kimi Koivisto

text: Koivisto pelasi kaudella 2016–2017 runkosarjassa loukkaantumisten vuoksi vain 34 ottelua. Pudotuspeleissä hän oli kolmella osumallaan Pelicansin paras maalintekijä ja jakoi joukkueen sisäisen pistepörssin voiton Vili Sopasen ja Antti Erkinjuntin kanssa. Koivisto jakoi myös Pelicansin sisäisen tehotilaston voiton Iikka Kangasniemen kanssa lukemalla +2.


title: Kimi Koivisto

text: Kaudeksi 2018–2019 Koivisto siirtyi vuoden mittaisella sopimuksella KooKoohon.


title: Suomen elektronisen urheilun liitto

text: Suomen elektronisen urheilun liitto (SEUL ) on tietokone-, konsoli- ja mobiilipelaamisen sekä muun elektronisen urheilun harraste- ja kilpailutoiminnan kansallinen liitto Suomessa.


title: Suomen elektronisen urheilun liitto

text: Liiton toiminnan tarkoituksena on tukea ja edistää jäsenten toimintamahdollisuuksia. SEULin toiminta tapahtuu edunvalvonnan, koulutuksen ja taloudellisen tuen sekä yhteistoiminnan järjestämisen kautta. SEUL pyrkii myös edistämään elektronisen urheilun näkyvyyttä Suomessa.


title: Suomen elektronisen urheilun liitto

text: SEUL perustettiin joulukuussa 2010 elektronisen urheilun suosion kasvun luotua tarve yhteiselle, kilpapelaamisen kattojärjestönä toimivalle elimelle. SEULin toiminta jakautuu elektronisen urheilun kehittämiseen, edunvalvonta- ja viestintätyöhön. Suomen elektronisen urheilun liiton arvot ovat avoimuus, yhtenäisyys sekä vastuunkanto ja näiden arvojen pohjalta SEUL haluaa kehittää elektronista urheilua eteenpäin.


title: Suomen elektronisen urheilun liitto

text: Suuri osa SEUL:in toimintaa on pelaajien aseman parantaminen suoraan tai välillisesti. Kilpailutoimintaa SEUL pyrkii kehittämään luomalla malleja kilpailutoiminnalle. Malleja tarjoavat esimerkiksi kriteerit, säännöt ja oppaat, kuten kilpailuohjesääntö ja pelisäännöt.  Liitto tarjoaa pelaajille edunvalvontaa sekä VoIP-palveluita TeamSpeakissa, Mumblessa sekä Discordissa.


title: Suomen elektronisen urheilun liitto

text: Suomen elektronisen urheilun liitto tekee yhteistyötä tapahtumajärjestäjien kanssa elektronisen urheilun kilpailutoiminnan kehittämiseksi. Tapahtumissa on tarkoituksena mahdollistaa kilpaileminen kaikentasoisille harrastajille sekä ylläpitää ja kehittää suomalaista kilpailutoimintaa.


title: Suomen elektronisen urheilun liitto

text: SEUL on International e-Sports Federationin eli IESF:n jäsen. IESF on elektronisen urheilun kansainvälinen kattojärjestö.


title: Suomen elektronisen urheilun liitto

text: Suomen e-urheilun eettinen ohjeisto pohjautuu ruotsalaiseen Svensk eSports Code of Conductiin, joka on luvalla käännetty suomeksi ja Suomen e-urheilun eettinen ohjeisto on viimeistelty sen pohjalta. Eettinen ohjeisto on julkaistu joulukuussa 2016.


title: Suomen elektronisen urheilun liitto

text: Ohjeisto sisältää ohjeita pelaajille, tapahtumien järjestäjille sekä e-urheilijoiden vanhemmille. Ohjeistossa on sekä eettisiä että käytännön ohjeita käyttäytymisestä, kanssapelaajien kunnioittamisesta ja yhdenvertaisuuden lisäämisestä.


title: Suomen elektronisen urheilun liitto

text: SEUL ylläpitää eri pelien asiantuntijoiden kanssa yhteistyössä virallisia pelisääntöjä. Liiton sivuilta löytyvät pelisäännöt seuraaviin peleihin: , Hearthstone, StarCraft II, Overwatch, Dota 2, League of Legends, Tekken Tag Tournament 2, Mortal Kombat X, Ultra Street Fighter IV ja QuakeWorld.


title: Suomen elektronisen urheilun liitto

text: Elektronisen urheilun suomenmestaruuskilpailut (eSM) pyrkii nostamaan esiin suosituimpien kilpailullisten videopelien taitavimpia yksilöitä ja joukkueita kansallisesti. eSM-turnausten tarkoituksena on nostaa elektronisen urheilun näkyvyyttä kotimaassa, lisätä nuorisotyön osuutta liiton toiminnassa ja luoda pohjaa kestävälle kilpailutoiminnalle. Elektronisen urheilun SM-kilpailuihin voi osallistua kuka tahansa Suomen kansalainen.


title: Suomen elektronisen urheilun liitto

text: 2010-2012: Teemu Hiilinen


title: Suomen elektronisen urheilun liitto

text: 2013: Jarmo Keto


title: Suomen elektronisen urheilun liitto

text: 2013-2014: Tuomas Velling


title: Suomen elektronisen urheilun liitto

text: 2014-2016: Erkka Jouste


title: Suomen elektronisen urheilun liitto

text: 2017- : Joonas Kapiainen


title: Suomen elektronisen urheilun liitto

text: SEUL aloitti kumppanuusjäsenyyden Valo ry:n kanssa 14. lokakuuta 2014 ja Suomen Olympiakomitean kanssa 6. marraskuuta 2016. Liitto julkaisi Suomen e-urheilun eettinen ohjeiston 18. joulukuuta 2016.


title: Elmo Williams

text: James Elmo Williams (30. huhtikuuta 1913 Lone Wolf, Oklahoma - 25. marraskuuta 2015) oli yhdysvaltalainen elokuvaleikkaaja. Hän sai parhaan leikkauksen Oscar-palkinnon työstään elokuvassa "Sheriffi" (1952) ja sai uuden ehdokkuuden vuonna 1954 elokuvasta "Sukelluslaivalla maapallon ympäri". Hän toimi lisäksi leikkaajana elokuvassa "Design for Death" (1947), joka sai parhaan dokumentin Oscarin.


title: Elmo Williams

text: Williamsin muihin leikkauksiin lukeutuu "Viikingit" (1958). Hän tuotti elokuvan "Tora! Tora! Tora!" (1970) ja toimi vuosina 1971–1974 20th Century Foxin tuotantopäällikkönä.


title: Elmo Williams

text: Williams on American Cinema Editorsin (ACE) jäsen. Hän sai vuonna 1971 ACE:n "Golden Eddie" -palkinnon, ja vuonna 1990 hänelle myönnettiin ACE:n "Career Achievement Award".


title: Elmo Williams

text: Williams menetti Burch-veljensä lento-onnettomuudessa vuonna 1970. Hän oli vaimonsa Lorrainen kanssa naimisissa vuodesta 1940 tämän kuolemaan (2004). Pari adoptoi kaksi tytärtä ja yhden pojan. Williamsit muuttivat Oregonin Brookingsiin vuonna 1983, ja Elmo lahjoitti kaupungille julkisen kappelin vaimonsa muistolle joulukuussa 2008.


title: Elmo Williams

text: Williams julkaisi vuonna 2006 kirjan "Elmo Williams: A Hollywood Memoir". Lokakuussa 2010 esitettiin hänen kirjoittamansa kaksinäytöksinen näytelmä "The Corner Pocket", joka tarkastelee ikääntymistä humoristiselta kannalta.


title: Cyril Julian

text: Cyril Julian (s. 29. maaliskuuta 1974 Castres) on ranskalainen kilpauransa lopettanut koripalloilija.


title: Cyril Julian

text: Julian pelasiRanskan alasarjoissa Castresin ja Tarbesin joukkueissa vuosina 1992–1994. Hän siirtyi pelaamaan pääsarjaan vuonna 1994, jolloin hän aloitti pelaamisen SLUC Nancyssa. Julian edusti seuraa vuoteen 1998, jonka jälkeen hän jatkoi pelaamista Paris Basket Racingissa. Kahden kauden jälkeen Julian siirtyi takaisin Nancyyn. Hän voitti seuran paidassa Korać Cupin kaudella 2001–2002. Samana kautena hänet valittiin myös Ranskan-liigan arvokkaimmaksi pelaajaksi. Vuosiksi 2002–2004 Julian siirtyi Pau-Ortheziin. Hän voitti seuran kanssa Ranskan-mestaruuden vuosina 2003 ja 2004. Lisäksi seura voitti cup-mestaruuden vuonna 2003.


title: Cyril Julian

text: Kaudeksi 2004–2005 Julian siirtyi espanjalaiseen Gironaan, josta hän siirtyi tammikuussa 2005 Valenciaan. Hän edusti seuraa loppukauden ja siirtyi tämän jälkeen takaisin Nancyyn. Julian valittiin Ranskan liigan arvokkaimmaksi pelaajaksi kausina 2005–2006 ja 2006–2007. Hän voitti myös kolmeannen Ranskan-mestaruutensa vuonna 2008.


title: Cyril Julian

text: Julian oli mukana maansa juniorimaajoukkueissa. Hän voitti maalleen EM-kultaa alle 18-vuotiaiden EM-kilpailuista vuonna 1992. Ranskan maajoukkueessa Julian pelasi vuosien 1997, 1999, 2003 ja 2005 EM-kilpailuissa. Hän voitti EM-kilpailuista yhden pronssin vuonna 2005. Julian edusti Ranskaa myös olympiakoripallossa vuonna 2000, jolloin maa saavutti olympiahopeaa.


title: Pingo Doce

text: Pingo Doce on vuonna 1980 perustettu portugalilainen supermarket-ketju. Kooltansa se on maan suurin yli 350:llä myymälällään. Pingo Doce -ketju kuuluu portugalilaiseen Jerónimo Martins -yhtymään. 1990-luvulla Jerónimo Martins osti brasilialaisen Sé Supermercados -marketketjun ja muokkasi sen Pingo Docen paikalliseksi vastineeksi. 2000-luvulla brasilialainen yritys hankki Sé -marketketjun omistukseensa ja nimesi myymälät Pão de Açúcar ja CompreBem -ketjuiksi.


title: Lilli Sukula-Lindblom

text: Lilli Sukula-Lindblom on suomalainen näyttelijä ja klovni. Hän toi Suomeen sairaalaklovnitoiminnan vuonna 2002. Sukula-Lindblom on myös Sairaalaklovnit Ry:n perustaja.


title: Lilli Sukula-Lindblom

text: Sukula-Lindblom on myös näytellyt elokuvissa ja televisiosarjoissa sivurooleja. Hän toimi Pikku Myyn äänenä "Muumilaakson tarinoita" -televisiosarjan sekä "Muumipeikko ja pyrstötähti" -elokuvan ruotsinkielisissä versioissa.


title: Lilli Sukula-Lindblom

text: Vuonna 2011 presidentti Tarja Halonen myönsi Sukula-Lindblomille Suomen Valkoisen Ruusun ritarikunnan mitalin.


title: Lilli Sukula-Lindblom

text: Sukula-Lindbom asuu Inkoon Degerbyssä.


Amerikkalaisen jalkapallon Euroopan-mestaruuskilpailut on Euroopan amerikkalaisen jalkapallon liiton ylläpitämä turnaus, jonka voittajamaa nimetään amerikkalaisen jalkapallon Euroopan-mestariksi. Kilpailuja on järjestetty vuodesta 1983 lähtien.


title: Lönnberg

text: Lönnberg voi tarkoittaa seuraavia:


title: Hitsaajan suojakäsineet

text: Hitsaajan suojakäsineet ovat hitsauksessa käytettävät käsineet, jotka suojaavat ihoa lialta, pölyltä, kipinöiltä, liekki- ja kosketuskuumuudelta sekä UV-säteilyltä. Levyseppähitsaajan työssä on riski altistua kromin ja nikkelin aiheuttamalle kosketusihottumalle, mitä vastaan käsineet antavat suojaa.


title: Hitsaajan suojakäsineet

text: Käsineitä on suojaustasoltaan kahdenlaisia:


title: Dharavi

text: Dharavi on slummi Mumbain kaupungissa Intiassa. Slummi sijaitsee kahden rautatielinjan välissä Sionin, Bandran, Kurlan ja Kalinan esikaupunkien alueilla. Alue on jakautunut kortteleihin asukkaiden kotipaikkakuntien, kielen ja uskonnon mukaan. Dharavin asukaslukua on vaikea laskea tarkasti, koska tuhannet ihmiset muuttavat kaupunkiin päivittäin, joista monet slummiin. Arvioiden mukaan asukkaita olisi yhdestä viiteen miljoonaa. Osa dharavilaisista on jo toisen sukupolven asukkaita. Slummissa toimii runsaasti pienteollisuutta ja tekstiiliyrittäjiä, joiden kokonaisliikevaihdon arvellaan tuottavan yli 650 miljoonan Yhdysvaltain dollarin liikevaihdon vuodessa.


title: Dharavi

text: Maharashtran osavaltio on suunnitellut uudelleenrakentavansa alueen nykyaikaiseksi asuinalueeksi, jossa olisi sairaaloita, kouluja ja ostoskeskuksia. Hankkeen hinta-arvio on yli kaksi miljardia dollaria. Asukkaat ovat vastustaneet liikemiesten suunnitelmia.


title: Mabinogion

text: Mabinogion on walesilainen 11 tarun kokoelma. Ne tunnetaan keskiaikaisista kymrinkielisistä käsikirjoituksista, jotka pohjautuvat vanhaan mytologiaan, kansanperinteeseen ja sankaritaruihin. Tarinoissa on vaikutteita kelttiläisestä perinteestä, mutta myös normanneilta ja Ranskasta. Kokoelman merkittävimpinä pidetään neljää toisiinsa liittyvää tarua, jotka tunnetaan nimellä "Mabinogin neljä haaraa". Sana Mabinogi esiintyy vain näissä tarinoissa, ja se merkitsee luultavasti "Maponosta koskeva" tai "Maponoksen sukua koskeva". Näiden lisäksi kokoelmaan kuuluvat ns. paikalliset tarinat, joissa on vain vähän mannermaista vaikutusta, sekä romanssit, jotka muistuttavat ranskalaisia romansseja. "Mabinogion"-nimeä käytettiin koko tarukokoelmasta ensimmäistä kertaa vuonna 1795.


title: Mabinogion

text: Mabinogioniin kuuluvat seuraavat tarinat:


title: Mabinogion

text: "Mabinogionin" inspiroimasta modernista kirjallisuudesta ehkäpä tunnetuin esimerkki on Lloyd Alexanderin kirjasarja "Prydainin kronikka".


title: Bryan Bickell

text: Bryan Bickell (s. 9. maaliskuuta 1986 Bowmanville, Ontario, Kanada) on kanadalainen entinen jääkiekkoilija, pelipaikaltaan laitahyökkääjä. Chicago Blackhawks varasi Bickellin varausnumerolla 41 vuonna 2004. Bickell on voittanut Stanley Cupin kolme kertaa Chicago Blackhawksin riveissä vuosina 2010, 2013 ja 2015. Hän lopetti uransa 31-vuotiaana MS taudin vuoksi. Hänen viimeisin edustamansa seura oli Carolina Hurricanes.


title: Jousiammunnan maailmanmestaruuskilpailut 1958

text: Jousiammunnan 19. maailmanmestaruuskilpailut järjestettiin 20.-23. heinäkuuta 1958 Brysselissä, Belgiassa. Sekä miesten että naisten henkilökohtaiset kultamitalit menivät Ruotsiin. Miesten joukkuekilpailussa Suomi voitti ensimmäisen miesten kultamitalinsa jousiammunnan maailmanmestaruuskilpailuissa kautta aikain. Naisten joukkuekilpailun voitti Yhdysvallat.


title: Christian Sarramagna

text: Christian Sarramagna (s. 29. joulukuuta 1951) on ranskalainen jalkapallovalmentaja ja entinen hyökkääjä.


title: Christian Sarramagna

text: Sarramagna edusti ammattilaisurallaan AS Saint-Étienneä ja Montpellier HSC:tä. Hän teki läpimurtonsa Saint-Étiennessä vuonna 1970 ja voitti seuran juniorijoukkueessa Coupe Gambardellan mestaruuden. Hän edusti seuraa sen menestyksekkäimpinä vuosina ja voitti Saint-Étiennen paidassa kolme perättäistä Ranskan mestaruutta 1974–1976. Eurokentillä Sarramagna oli mukana AS Saint-Étiennen hävitessä FC Bayern Münchenille Euroopan Cupin finaalissa kaudella 1975–1976. Kaikkiaan Sarramagna pelasi Saint-Étiennessä 162 ottelua, joissa hän viimeisteli 30 osumaa. Hän siirtyi Montpellier’hen 1979 ja lopetti ammattilaisuransa seurassa vuonna 1982.


title: Christian Sarramagna

text: Ranskan maajoukkueessa Sarramagna pelasi neljä A-maaottelua vuosina 1973–1976.Valmennusuransa Sarramagna aloitti vuonna 1982 amatöörijoukkue ES Graud du Roissa, jota hän edusti myös pelaajana. Hän toimi seuran pelaajavalmentajana kolme vuotta, kunnes siirtyi samaan tehtävään Pont Saint-Esprit’iin, jossa lopetti lopullisesti pelaajauransa vuonna 1987.


title: Christian Sarramagna

text: Vuonna 1990 Sarramagna palasi valmentajaksi vanhaan seuraansa AS Saint-Étienneen, jota hän luotsasi kahden kauden ajan. Parhaaksi tulokseksi jäi liigan 10:s sija kaudella 1991–1992. Saint-Étiennestä Sarramagna siirtyi FC Martigues'n peräsimeen ja nosti seuran kauden 1992–1993 päätteeksi liigaan. Yhden pääsarjakauden jälkeen Sarramagna jätti Martigues'n ja valmensi sen jälkeen CS Sedan Ardennesin ja FC Mulhousen joukkueita. Vuosina 1998–2000 Sarramagna toimi Malin maajoukkueen päävalmentajana.


title: Christian Sarramagna

text: Vuonna 2000 Sarramagnasta tuli Aviron Bayonnais’n päävalmentaja, ja hän luotsasi seuran debyyttikaudellaan CFA 2:n F-lohkon voittoon. Avironia Sarramagna luotsasi kuusi vuotta, kunnes palasi maaliskuussa 2006 Malin maajoukkuevalmentajaksi. Hän jätti tehtävänsä kuitenkin jo kesällä ja siirtyi FC Sèten päävalmentajaksi. Heinäkuussa 2007 Sarramagna siirtyi Sètestä La Berrichonne de Châteauroux’n valmennuskeskukseen tekniseksi johtajaksi. Helmikuussa 2008 hänestä tuli Châteauroux’n päävalmentaja. Hän sai potkut tehtävästään joulukuussa 2008.


title: Christian Sarramagna

text: Joulukuussa 2011 Sarramagna palasi valmennustehtäviin tunisialaisseura Club Sportif de Hammam-Lifin päävalmentajana. Huonojen tulosten vuoksi Sarramagna sai potkut seurasta heinäkuussa 2012.


title: Christian Sarramagna

text: Heinäkuussa 2014 Sarramagnasta tuli ranskalaisen amatöörijoukkue SO Choletais'n urheilutoimenjohtaja. Kesällä 2015 hänestä tehtiin myös seuran päävalmentaja. Hän sai potkut tehtävistään tammikuun alussa 2016.


title: Kahovskaja

text: Kahovskaja () on Moskovan metron yhdestoista linja. Linja avattiin 11. elokuuta 1969 ja erotettiin omaksi linjakseen Zamoskvoretskaja-linjasta 11. elokuuta 1995.


title: Kahovskaja

text: Linjan pituus on 3,3 kilometriä ja siinä on kolme asemaa.


title: Filjovskaja

text: Filjovskaja () on Moskovan metron neljäs linja. Linja avattiin 15. toukokuuta 1935.


title: Filjovskaja

text: Linjan pituus on 14,7 kilometriä ja siinä on 13 asemaa. Linja haarautuu Kijevskaja-asemalta kahdelle eri reitille.


Miekkailun maailmanmestaruuskilpailut 1994 pidettiin Ateenassa, Kreikassa. Miehet ja naiset kilpailivat floretilla ja kalvalla sekä henkilökohtaisesti että joukkueena. Lisäksi miehet ottelivat säilällä.


title: Toimijaverkkoteoria

text: Toimijaverkkoteoria () on yhteiskuntateoriassa ja yhteiskuntatieteellisessä tutkimuksessa käytetty lähestymistapa, joka on saanut alkunsa tieteentutkimuksen piirissä. Sen avulla on pyritty tavoittamaan omaa maailmaansa rakentavat sekä inhimilliset että ei-inhimilliset toimijat eli aktantit.


title: Toimijaverkkoteoria

text: Tutkimussuunnan alkuvaiheen tärkeimpiä kehittäjiä ovat tieteen ja teknologian tutkijat Michel Callon ja Bruno Latour sekä sosiologi John Law. He ovat hyödyntäneet mm. semiootikko A. J. Greimasin ja tieteenfilosofi Michel Serresin ajattelua ja käsitteitä. Toimijaverkkoteoria luetaan materiaalisen konstruktionismin sovellukseksi, siis välillisesti sosiaalisen konstruktionismin kritiikin tulokseksi.


title: Toimijaverkkoteoria

text: John Law'n mukaan toimijaverkkoteorian (actor network theory, ANT) tapauksessa on pikemminkin syytä puhua joukosta kuin yhdestä lähestymistavasta. Hän sijoittaa lähestymistavan "alun" Pariisiin vuosien 1978–1982 välille, mutta korostaa samalla, että teoriassa itsessään toteutuu sen kuvailema maailman verkostomaisuus, joten yhtä alkuperää tai -pistettä ei voida määritellä. Ajatus ihmisistä ja teknisistä välineistä saman kokonaisuuden osina tunnetaan eri yhteyksistä esimerkiksi systeemiajattelun ja kertomusten abstraktia rakennetta kuvaavan aktanttimallin yhteydessä.


title: Toimijaverkkoteoria

text: Bruno Latour tutki 1970-luvun puolivälissä laboratorioissa tapahtuvaa tiedonmuodostusta käytäntöjen semiotiikan näkökulmasta. Hän ei tuolloin puhunut "toimijaverkkoteoriasta", mutta käytti useita siihen myöhemmin yhdistettyjä käsitteitä, kuten "materiaalisesti heterogeeniset relaatiot", joka viittaa toimijaverkkoteorialle ominaiseen tapaan tarkastella inhimillisiä ja teknisiä toimijoita (aktantteja) samanlaisin käsittein. Termin "actor network theory" otti käyttöön Michel Callon noin vuonna 1982.


title: Toimijaverkkoteoria

text: Callon totesi kirjoittaessaan tutkimusta Ranskassa 1980-luvulla suunnitellun sähköautohankkeen epäonnistumisesta, että oli löydettävä keinoja kuvata "sosiaalisesti ja materiaalisesti heterogeenisia järjestelmiä" niiden "haurauden" (fragility) ja "taipumattomuuden" (obduracy) kannalta. Sähköautohanke epäonnistui koska erilaisia järjestelmiä, nimittäin sähköyhtiön tavoitteita, autonvalmistaja Renaultin teknologioita sekä kuluttajien tarpeita ja tottumuksia ei saatu kohtaamaan.


title: Toimijaverkkoteoria

text: "Verkko" (network) on toimijaverkkoteoriassa hyvin moni-ilmeinen peruskäsite. Verkko ei ole ulko- tai yläpuolelta katsottava konsensusta heijastava "kuvaus" rakenteesta. Sen sijaan verkot "luovat" kokonaisuuksia (bodies), käytäntöjä ja identiteettejä yhteisöllis-materiaalisina toimintoina. Verkko on äärimmäistä olemassaoloa: Sosiaalinen ja luonto vaikuttavat suhdeverkkoihin, joina ne myös ilmenevät. Suhdeverkkojen ulkopuolella ei ole mitään. Siten siis myöskään toimijaverkkoja hyödyntävä tutkija ei katso tutkimusaluettaan ulkopuolelta, vaan on tutkimuskohdettaan määrittävä osa sitä.


title: Toimijaverkkoteoria

text: "Toimijuus" merkitsee toimijaverkkoteoriassa osallisuutta verkostoihin. Siten toimijuus on aina "yhteistoimijuutta". Yksi tai useampi verkon osa voi olla toiminnan alullepanijana, suuntaamassa sitä jotakin tavoitetta kohti, mutta tulokset vaativat useiden toimijoiden osallistumista. Toimijuus tulee erityisellä tavalla näkyväksi poikkeustilanteissa, jolloin totunnainen näkymä toiminnan sujuvuuteen ja kokonaisuuteen muuttuu. Esimerkkeinä on käytetty laitteen rikkoutumista tai ulkopuolisen, ei-toivotun tekijän tunkeutumista toiminnan totuttuun rakenteeseen.


title: Toimijaverkkoteoria

text: "Käännös" (translation) tarkoittaa toimijaverkkoteoriassa eräänlaista puheoikeuden ottamista laajemman toimijoiden joukon puolesta ja niitä toimenpiteitä, joita tähän tavoitteeseen pääsemiseksi tarvitaan. Kääntämisen prosessi etenee neljän vaiheen kautta: (1) Problematisoinnin vaiheessa verkoston muodostaja määrittelee ongelmaa ja pyrkii tunnistamaan siihen liittyviä toimijoita. (2) Kiinnostuksen herättämisen vaiheen tarkoitus on saada toimijat sitoutumaan. (3) Värväämisen kuluessa ja tuloksena toimijuuden rakenne muotoutuu uudelleen, vanhoja kytkentöjä purkautuu ja uusia syntyy omaksutun uuden näkökulman mukaisesti. (4) Mobilisaatiovaiheessa värvätyt toimijat ovat verkoston muodostajan tukena ja uudenlainen toiminta on mahdollista. Käännöksessä toimijat muuntuvat uuteen muotoon. Lopulta verkostorakenne häipyy näkyvistä ja toiminta vaikuttaa ulospäin yhtenäiseltä.


title: Toimijaverkkoteoria

text: Toimijaverkkoteoriaa on arvosteltu siihen hyvin keskeisesti liittyvästä heterogeenisuuden periaatteesta, jonka mukaan inhimillisiä ja muita toimijoita käsitellään lähtökohtaisesti yhdenvertaisina. Bruno Latour on vastannut kritiikkiin korostamalla, että luonnon ja kulttuurin tai inhimillisen ja ei-inhimillisen eroa ei ole yksinkertaista määrittää. Esimerkiksi hallinnon tietojärjestelmien käytössä ilmenee tilanteita, joissa päätöksiä ei vaikuta tekevän järjestelmän käyttäjä, vaan tietojärjestelmän tietosisältö ja ohjelmallinen logiikka yhdessä järjestelmän käyttäjän kanssa.


title: Toimijaverkkoteoria

text: Toimijaverkkoteorian omaksumista saattaa haitata esitystapa, jossa lähestymistavan käsitteet ja tarkastelun kohde kietoutuvat hyvin läheisesti yhteen, siis soveltaen toimijaverkkoteorian periaatteita sillä tehtävään tutkimukseen. Aineiston, menetelmän ja teorian jyrkkä erottaminen toisistaan olisi vastoin ajatusta, että todellisuudella, myös toimijaverkkoteorialla sovelluksineen, on toisiinsa kytkeytyvien ja toisiaan muuntavien toimijoiden rakenne.


title: Drive (elokuva)

text: Drive on vuonna 2011 ensi-iltansa saanut yhdysvaltalainen jännityselokuva, jonka on ohjannut Nicolas Winding Refn ja käsikirjoittanut Hossein Amini. Elokuvan nimetöntä päähenkilöä esittää Ryan Gosling. Muita päärooleja elokuvassa esittävät Carey Mulligan, Bryan Cranston, Christina Hendricks, Ron Perlman, Oscar Isaac ja Albert Brooks. Se perustuu James Sallisin romaaniin "Kylmä kyyti".


title: Drive (elokuva)

text: Elokuva kertoo stuntmiehestä, joka toimii öisin pakoauton kuljettajana ryöstöissä. Se julkaistiin Yhdysvalloissa 16. syyskuuta 2011 ja Suomessa 7. lokakuuta 2011. Ennen teatterijulkaisuja elokuva näytettiin monilla elokuvafestivaaleilla. Vuoden 2011 Cannesin elokuvajuhlilla sitä kehuttiin ja katsojat osoittivat suosiota seisaaltaan lopputekstien aikana. Winding Refn voitti juhlilla parhaan ohjaajan palkinnon. Myös monet kriitikot kehuivat elokuvaa ja varsinkin Goslingin ja Brooksin näyttelysuoritusta.


title: Drive (elokuva)

text: Kuski (Ryan Gosling) tekee päivisin stuntteja ja toimii öisin pakoauton kuljettajana erilaisissa rikoksissa. Shannon (Bryan Cranston) on hänen managerinsa, joka hankkii hänelle töitä sekä elokuva-alalla että ryöstöissä. Shannonin suunnitelmana on saada kuski ajamaan kilpaa ammatikseen, ja lainaa varakkaalta Bernie Roselta (Albert Brooks) rahaa autoon. Kuski näyttää taitojaan ajoradalla ja Bernie houkuttelee myös Ninon (Ron Perlman) mukaan. Kuskin yksinäinen elämä muuttuu, kun hän tapaa naapurissa asuvan Irenen (Carey Mulligan) ja tämän nuoren pojan Benicion (Kaden Leos). Hän alkaa viettää aikaa heidän kanssaan, mutta kaikki muuttuu, kun Irenen aviomies Standard (Oscar Isaac) pääsee vankilasta. Standard on velkaa albanialaiselle gangsterille Cookille (James Biberi) ja tämä uhkaa vahingoittaa Ireneä ja Beniciota, ellei hän ryöstä panttilainaamoa.


title: Drive (elokuva)

text: Kuski lupaa ajaa keikan pakoautoa. Cookin apuri Blanche (Christina Hendricks) tulee mukaan ryöstöön, mutta keikka epäonnistuu, kun Standard ammutaan. Kuski lähtee Blanchen ja rahojen kanssa karkuun, kun toinen auto jahtaa heitä. Kuski saa karistettua auton kannoiltaan ja piiloutuu motelliin. Hän huomaa rahasumman olevan paljon enemmän, kuin oli oletettu, ja onkii Blanchelta totuuden. Blanche kertoo, että takaa-ajava auto kuului Cookille ja että heidän aikeenaan oli vedättää kuskia ja Standardia sekä ottaa rahat itselleen. Kaksi aseistautunutta Cookin miestä tulevat motellille ja ampuvat Blanchen, mutta kuski ehtii tappaa heidät ennen kuin he tappavat hänet.


title: Drive (elokuva)

text: Kuski menee Cookin strippiklubille ja saa selville, että Nino on ollut koko jutun takana. Nino selittää Bernielle, että rahat kuuluvat mafialle, ja Bernie tappaa Cookin peläten paljastumistaan. Hän käskee Ninoa hoitelemaan kuskin ja menee itse Shannonin luo. Kuski lupaa antaa rahat Ninolle, jos Irene ja Benicio pysyvät vahingoittumattomina. Nino kuitenkin lähettää aseistautuneen miehen heidän asunnolleen, mutta kuski huomaa tämän ja tappaa miehen. Toisaalla Shannon yrittää lähteä kaupungista, kun Bernie käy hänen luonaan. Bernie sivaltaa hänen valtimonsa auki partaveitsellä ja jättää hänet kuolemaan.


title: Drive (elokuva)

text: Kuski jahtaa Ninoa takaa-ajossa ja saa hänet kiinni. Kun Nino on haavoittunut, kuski hukuttaa hänet mereen. Bernie soittaa kuskille ja sopii tapaamisen ravintolaan. Ravintolassa Bernie lupaa kuskille Irenen ja Benicion olevan turvassa, muttei mene takuuseen kuskin turvallisuudesta. He menevät hakemaan rahoja kuskin auton takakontista, kun Bernie puukottaa häntä vatsaan. Kuski kuitenkin onnistuu puukottamaan puolestaan tätä, ja tappamaan hänet. Hän jättää Bernien ruumiin ja rahasäkin parkkipaikalle ja ajaa Los Angelesin yöhön.


title: Drive (elokuva)

text: James Sallisin romaani "Kylmä kyyti" julkaistiin vuonna 2005. Tuottaja Marc Platt hankki oikeudet tehdä siitä elokuva, kun hän luki kirjasta tehdyn arvostelun. Kirjan päähenkilö kiehtoi Plattia, sillä hän muistutti hahmoja, joita Platt oli itse ihannoinut lapsena. Hossein Amini palkattiin muuntamaan kirja elokuvaksi. Hänen mielestään oli harvinaista saada sentapainen kirja studiolta, sillä se oli lyhyt ja runomainen. Kirjasta oli myös vaikea tehdä elokuva, sillä se ei noudata lineaarista kerrontaa, vaan se hyppii ajassa ja sisältää paljon takaumia.


title: Drive (elokuva)

text: Elokuva julkistettiin vuoden 2008 alussa, kun sen ohjaajaksi oli valittu Neil Marshall ja pääosanäyttelijäksi Hugh Jackman. Myös Universal Studios lähti mukaan projektiin. Helmikuussa 2010 ilmoitettiin, että Marshall ja Jackman olivat jättäytyneet pois elokuvasta, ja että Ryan Gosling oli valittu pääosaan. Gosling sai valita elokuvalle ohjaajan ja valitsi tanskalaisen Nicolas Winding Refnin, jonka töitä hän ihaili. Refn ei ollut niinkään kiinnostunut tarinasta, vaan siitä, että päähenkilöllä oli kaksoiselämä.


title: Drive (elokuva)

text: "Driven" tuottaja Marc Platt otti yhteyttä Goslingiin sanoen, että hän on yksi niistä henkilöistä joiden kanssa Platt haluaisi työskennellä ennen poistumistaan elokuva-alalta. Goslingia kiehtoi elokuvan käsikirjoitus, sillä se sisälsi sekä hyvin vahvan hahmon että voimakkaan rakkaustarinan. Hän oli aina halunnut tehdä toimintaelokuvan, mutta hänen mielestään liian monet painottavat stuntteja enemmän kuin itse hahmoja. Gosling sai myös valita elokuvan ohjaajan ja ajatteli heti Refniä. Hän oli kuitenkin epävarma, sillä Refn ei ollut aikaisemmin tehnyt "Driven" kaltaista elokuvaa. Goslingin ensitapaaminen Refnin kanssa meni hänen mielestään huonosti, eikä Refn vaikuttanut kovinkaan kiinnostuneelta tekemään elokuvaa. Tapaamisen loputtua Refn pyysi Goslingilta kyydin, sillä hän ei omistanut ajokorttia. Matkan aikana radiossa soi REO Speedwagonin kappale "Can't Fight This Feeling" ja Refn sai ajatuksen, että elokuva kertoo miehestä, joka ajaa Los Angelesin katuja pitkin kuunnellen pop-musiikkia.


title: Drive (elokuva)

text: Refn valitsi muut näyttelijät erikoisella tavalla, sillä hän ei pitänyt koe-esiintymisiä vaan hän kutsui näyttelijäehdokkaat kotiinsa. Carey Mulligan valittiin näyttelemään Ireneä elokuussa 2010. Hän oli kiinnostunut roolista, sillä hän piti Refnin tekemistä elokuvista "Bronson" ja "Valhalla Rising". Rooli oli ensin tarkoitettu vanhemmalle latinolaisnaiselle, mutta Refn teki tarvittavat muutokset käsikirjoitukseen sovittaakseen Mulliganin rooliin. Refn ei ollut nähnyt hänen elokuviaan, mutta tiesi heti löytäneen Irenensä hänet nähdessään. Refn ajatteli myös, että Mulliganin myötä rakkaustarina kuskin ja Irenen välillä vahvistui, sillä nyt molemmat hahmot olivat länsimaalaisia.


title: Drive (elokuva)

text: "Breaking Bad" -sarjan ihailijana Refn halusi Bryan Cranstonin näyttelemään Shannonia ennen ketään muuta. Refn antoi Cranstonin kehittää roolia parantaakseen mahdollisuuksiaan palkata hänet. Cranston oli otettu Refnin innostuksesta ja otti roolin vastaan. Christina Hendricks näyttelee pientä, mutta tärkeää roolia elokuvassa. Refn ajatteli ensin pornonäyttelijöitä Blanchen rooliin, mutta ei löytänyt ketään joka olisi hyvä näyttelemään. Tavattuaan Hendricksin, Refn valitsi hänet rooliin vaimonsa suosituksesta.


title: Drive (elokuva)

text: Albert Brooks esittää mafiapomoa nimeltä Bernie Rose. Brooks oli Goslingin mielestä sopimaton rooliin, koska se oli väkivaltainen, mutta Brooks otti roolin vastaan mielihyvin, sillä hän sai kokeilla erilaista näyttelytapaa. Ron Perlman näyttelee pääroistoa Ninoa, joka sopi näyttelijän itsensä mielestä hänelle hyvin, sillä hänkin oli juutalainen, ja oli aina halunnut näytellä juutalaista, joka haluaa olla gangsteri. Oscar Isaac esittää latinolaista Standardia, joka on avioliitossa Irenen kanssa. Hän ei alun perin pitänyt hahmosta, vaan halusi muuttaa sen mieheksi, joka haluaa tehdä hyvää, mutta on tehnyt liian monta huonoa valintaa.


title: Drive (elokuva)

text: "Driven" musiikista vastasi Cliff Martinez, joka sävelsi elektro-pop -tyylistä instrumentaalista musiikkia elokuvaan. Refn halusi elektronista musiikkia, joka olisi toisinaan abstraktista, jotta katsoja näkisi tapahtumat kuskin näkökulmasta. Leikkaaja Matt Newman ehdotti elokuvan alkuun ranskalaisen Kavinskyn kappaletta "Nightcall". Miksaaja Johnny Jewel antoi Refnille ohjeeksi, että joissain kohtauksissa ei tarvitsisi olla lainkaan bassoa, sillä sitä yleensä käytetään tunteellisissa tai synkissä kohtauksissa.


title: Drive (elokuva)

text: Elokuvan soundtrack "Drive (Original Motion Picture Soundtrack)" julkaistiin 27. syyskuuta 2011 Yhdysvalloissa ja 17. lokakuuta 2011 Suomessa. iTunesissa se myi hyvin ja nousi neljännelle sijalle myyntitilastoissa. "The Boston Heraldin" kriitikko antoi sille arvosanan A ja totesi: "yleisö ei ainoastaan katso "Drivea" vaan myös kuuntelee sitä... Soundtrack on niin suuri osa elokuvaa, että kun katsot sen, et voi kuvitella sitä ilman musiikkia."


title: Drive (elokuva)

text: Kaikki kappaleet säv. Cliff Martinez, ellei toisin mainita.


title: Drive (elokuva)

text: Elokuvan ensi-ilta oli Cannesin elokuvajuhlilla 20. toukokuuta 2011. Sitä kehuttiin paljon ja yleisö nousi jopa seisomaan antaessaan aplodeja elokuvalle. Refn sai juhlilla parhaan ohjaajan palkinnon. "Drive" näytettiin myös Los Angelesin elokuvajuhlilla 20. kesäkuuta, Melbournen elokuvajuhlilla 7. elokuuta ja Toronton elokuvajuhlilla syyskuussa 2011.


title: Drive (elokuva)

text: Yhdysvalloissa elokuva sai ensi-iltansa 16. syyskuuta 2011. Se tuotti avausviikonloppunaan yhteensä 11,3 miljoonaa dollaria ja oli kolmantena viikonlopputilastoissa "Leijonakuninkaan" 3D-version ja elokuvan "Contagion" jäljessä. Elokuvan levittäjä FilmDistrict oli odottanut elokuvan tuottavan enemmän ja olevan ensimmäisenä tilastoissa. Yhteensä elokuva on tuottanut 35 miljoonaa dollaria (26,5 miljoonaa euroa) Yhdysvalloissa ja 70,6 miljoonaa dollaria (53,4 miljoonaa euroa) maailmanlaajuisesti. Suomessa elokuva julkaistiin 7. lokakuuta 2011 ja se tuotti 63 000 euroa avausviikonloppunaan. Yhteensä se on tuottanut 312 000 euroa.


title: Drive (elokuva)

text: Internetsivusto Rotten Tomatoes kertoi, että 93 % kriitikoista oli antanut "Drivelle" positiivisen arvosanan 8,3/10 keskiarvolla. Keräys perustui 235 arviointiin. Metacritic laski 43 arvostelusta elokuvalle painotetun keskiarvon 78/100. "Rolling Stone" -lehti sanoi elokuvan jakavan mielipiteitä ja niin CinemaScore antoikin sille arvosanaksi C−. Internet Movie Databasen 112 000 käyttäjää ovat antaneet "Drivelle" 8,0/10 arvosanan, ja 28 IMDb:n henkilökuntaan kuuluvaa keskiarvolta 8,2.


title: Drive (elokuva)

text: V2.fi antoi elokuvalle neljä tähteä ja sanoi sitä "loisteliaan tunteelliseksi". Dome.fi antoi "Drivelle" myös neljä tähteä ja kutsui sitä "parhaaksi rikoselokuvaksi aikoihin". Iltalehdeltä elokuva sai täydet viisi tähteä ja kehuja erityisesti Goslingin suorituksesta. Findance antoi elokuvalle niin ikään viisi tähteä ja vertasi sen käsikirjoitusta Quentin Tarantinon elokuviin.


title: Drive (elokuva)

text: "Drive" oli ehdolla parhaan äänileikkauksen Oscar-palkinnon saajaksi vuonna 2012.


title: Yanic Truesdale

text: Yanic Truesdale (s. 17. maaliskuuta 1970 Montreal, Quebec, Kanada) on kanadalainen näyttelijä, joka tunnetaan parhaiten  televisiosarjasta "Gilmoren tytöt".


title: Rönsyliljat

text: Rönsyliljat ("Chlorophytum") on runsaslajinen kasvisuku parsakasvien heimossa. Sukuun kuuluu yli 100 lajia.


title: Rönsyliljat

text: Eräät rönsyliljalajit, erityisesti kirjorönsylilja ("Chlorophytum comosum") ja viherrönsylilja ("Chlorophytum capense"), ovat yleisiä huonekasveja. Ne kasvattavat pitkistä, kapeista, vihreistä ja joskus juovikkaista lehdistä muodostuvan ruusukkeen. Niiden kukat ovat valkoisia ja tähdenmuotoisia. Rönsylilja lisääntyy suvuttomasti kukintoperiin kehittyvistä rönsytaimista.


title: Andrew Musgrave

text: Andrew Musgrave (s. 6. maaliskuuta 1990 Poole, Englanti) on brittiläinen maastohiihtäjä. Hän edustaa Huntly Nordic Ski Clubia.


title: Andrew Musgrave

text: Musgrave sijoittui vuoden 2009 Praz de Lys Sommand'n junioreiden MM-kilpailuissa 10 kilometrin vapaan hiihtotavan kilpailussa yhdeksänneksi ja takaa-ajossa 12:nneksi. Saman vuoden Liberecin MM-kilpailuissa hän oli parhaimmillaan yhdistelmäkilpailussa 45:s ja Vancouverin olympialaisissa 2010 samassa lajissa 51:s. Oslon MM-kilpailuissa 2011 hän oli vapaan hiihtotavan sprinttikilpailussa 28:s. Val di Fiemmen MM-kilpailuissa 2013 hän sijoittui 15 kilometrin vapaan hiihtotavan kilpailussa niin ikään 28:nneksi. Sotšin olympialaisissa 2014 hän oli vapaan hiihtotavan sprintissä 29:s. Falunin MM-kilpailuissa 2015 hän sijoittui 30 kilometrin yhdistelmäkilpailussa 12:nneksi ja 15 kilometrin vapaan hiihtotavan kilpailussa 16:nneksi. Lahden MM-kilpailuissa 2017 hän oli 50 kilometrin vapaan hiihtotavan kilpailussa neljäs, yhdistelmäkilpailussa yhdestoista ja 15 kilometrin perinteisen hiihtotavan kilpailussa kahdestoista. Pyeongchangin olympialaisissa 2018 hän sijoittui 30 kilometrin yhdistelmäkilpailussa seitsemänneksi.


title: Andrew Musgrave

text: Musgrave kilpaili maailmancupissa ensimmäisen kerran Kuusamossa marraskuussa 2008. Ensimmäiset maailmancup-pisteensä hän sai oltuaan Tour de Skin 2011–2012 vapaan hiihtotavan prologissa 28:s. Kymmenen parhaan joukkoon hän sijoittui ensimmäisen kerran oltuaan kymmenes Tour de Skin 25 kilometrin vapaan hiihtotavan takaa-ajossa Toblachissa tammikuussa 2015. Takaa-ajo-osuuden etappiajoissa hän oli nopein. Yksittäisessä maailmancup-kilpailussa hän sijoittui kymmenen parhaan joukkoon ensimmäisen kerran oltuaan kymmenes Kuusamon 15 kilometrin perinteisen hiihtotavan kilpailussa marraskuussa 2016. Tammikuussa 2017 hän sijoittui kuudenneksi Ulricehamnin 15 kilometrin vapaan hiihtotavan kilpailussa. Ensimmäisen palkintosijansa yksittäisessä maailmancupin kilpailussa hän saavutti oltuaan kolmas Toblachin 15 kilometrin vapaan hiihtotavan kilpailussa joulukuussa 2017.


title: Andrew Musgrave

text: Musgrave voitti junioreiden Norjan-mestaruuskilpailuissa 10 kilometrin vapaan hiihtotavan kilpailun 2010. Aikuisten Norjan mestaruuskilpailuissa hän voitti vapaan tyylin sprintin 2014, sijoittui toiseksi 15 kilometrin vapaan hiihtotavan kilpailussa 2012 ja kolmanneksi 10 kilometrin perinteisen kilpailussa 2015.


title: Juho Karjalainen

text: Juho Vihtori Karjalainen (s. 15. maaliskuuta 1947 Säräisniemi) on suomalainen taidegraafikko ja kuvataiteilija. Hänen töitään oli ensi kerran julkisesti esillä Teiniliiton taidepäivillä Lahdessa vuonna 1966 ja jury-näyttelyiden osalta Oulussa vuonna 1969.


title: Juho Karjalainen

text: Karjalainen opiskeli Suomen Taideakatemian koulussa vuosina 1970–1974 ja suoritti grafiikan jatko-opintoja Lontoossa vuonna 1974.


title: Juho Karjalainen

text: Suurilla alastontutkielmilla on Karjalaisen tuotannossa merkittävä osa. Teoksissaan hän esittää ihmishahmot useimmiten katsojaan nähden selin päin kääntyneinä ja pelkistettyinä liioista yksityiskohdista. Selän ja vartalon suurista muodoista syntyy teosten keskeinen, maisemallinen elementti, jonka yksityiskohdissa on taidokkaasti tuotu esiin valon ja varjon lankeaminen eri tavoin. Ulkoisesti niukka aiheen käsittelytapa näkyy myös Karjalaisen pelkistetyissä maisematutkielmissa.


title: Juho Karjalainen

text: Karjalainen on käyttänyt grafiikassaan erityisesti akvatinta-etsaustekniikkaa ja piirustuksissaan punaliitua. Hänen maalauksellista akvatintatekniikkaansa on luonnehdittu virtuoosimaiseksi ja silti samalla vaivattoman oloiseksi. Karjalaisen merkittäviin julkisiin töihin kuuluu Vantaan Rekolan kirkon alkuperäisen alttaritaulun toteutus teoksella "Valo", joka on sittemmin kuitenkin siirretty kirkon toiseen seurakuntasaliin.


title: Juho Karjalainen

text: Karjalainen oli Keski-Suomen läänintaiteilija vuosina 1978–1980 ja taiteilijaprofessorina viisivuotiskauden 2005–2010. Läänintaiteilijana toimiessaan hän aloitti Jyväskylän kaupungin grafiikan pajan toiminnan. Karjalaiselle on myönnetty kuvataiteen valtionpalkinto vuonna 1979 ja Pro Finlandia -mitali vuonna 2010.


title: Michael Dixon

text: Michael "Mike" Dixon (s. 21. marraskuuta 1962 Kingussie, Ylämaa, Skotlanti) on brittiläinen maasto- ja ampumahiihtäjä. Hän edusti aktiiviurallaan Lochaber Athletic Clubia ja 35 Engineer Regiment Hamelnia. Hän on palvellut Britannian asevoimissa Hamelnissa, Saksassa.


title: Michael Dixon

text: Dixon sijoittui Sarajevon olympialaisissa 1984 maastohiihdon 15 kilometrillä 60:nneksi ja viestissä 14:nneksi. Viisissä seuraavissa talviolympialaisissa hän kilpaili ampumahiihdossa. Hän sijoittui Calgaryssa 1988 20 kilometrillä ja viestissä 13:nneksi sekä 10 kilometrillä 21:nneksi. Albertvillessä 1992 hän oli 20 kilometrillä 12:s, viestissä 18:s ja 10 kilometrillä 60:s. Lillehammerissa 1994 hän sijoittui viestissä 17:nneksi ja 20 kilometrillä 54:nneksi, Naganossa 1998 20 kilometrillä 33:nneksi ja 10 kilometrillä 47:nneksi sekä Salt Lake Cityssä 2002 viestissä 19:nneksi, 10 kilometrillä 74:nneksi ja 20 kilometrillä 79:nneksi.


title: Michael Dixon

text: Dixon osallistui ampumahiihdon MM-kilpailuihin 1987–2001. Hän sijoittui 10 kilometrillä parhaimmillaan 41:nneksi Lahdessa 1991, 20 kilometrillä 12:nneksi Minskissä 1990, takaa-ajossa 42:nneksi Pokljukassa 1998, viestissä 13:nneksi Lake Placidissa 1987 ja Feistritzissä 1989 sekä joukkuekilpailussa yhdeksänneksi Novosibirskissä 1992.


title: Michael Dixon

text: Dixon sijoittui maailmancupin osakilpailussa parhaimmillaan 12:nneksi Minskin MM-normaalimatkalla 1990, Albertvillen normaalimatkalla kaudella 1990–1991 sekä Novosibirskin pikakilpailussa ja Albertvillen olympiakisassa kaudella 1991–1992.


title: Matti Vainikainen

text: Erkki Matti Vainikainen (5. kesäkuuta 1925 Viipuri – 8. heinäkuuta 2011 Helsinki) oli suomalainen taidemaalari.


title: Matti Vainikainen

text: Vainikaisen vanhemmat olivat kirjailija, kaupunginsihteeri Veikko Vainikainen ja Tyyni Vuorensola. Vainikainen opiskeli 1940-luvulla Vapaassa taidekoulussa opettajinaan muun muassa Unto Pusa, Yrjö Verho, Sam Vanni ja Sigrid Schauman. Myöhemmin hän täydensi opintojaan Ranskassa (1952–1954) ja Espanjassa (1985).


title: Matti Vainikainen

text: Vainikaisen teokset ovat useimmiten voimakasvärisiä figuratiivisia maalauksia, joiden aihemaailma käsittää muun muassa ihmisiä ja kaupunkitiloja, yleensä hyvin elävinä kohtauksina. Tyylisuunnaltaan Vainikainen tunnetaan ehkä parhaiten kubistina ja aiheiltaan "Helsinki-maalarina". Hänen myöhempään tuotantoonsa tulivat mukaan myös abstrakti ekspressionismi ja jossain määrin surrealismikin.


title: Matti Vainikainen

text:
Vainikainen oli myös aktiivinen kirjoittaja. Kaunokirjallisuuden saralla hän sai julkaistuksi jännitysromaanin "Kohtalon monet sormet", mutta hän kirjoitti myös runoja. Lisäksi hän kirjoitti säännöllisesti taidepoliittisia kannanottoja alan lehtiin ja piti Kuluttaja-lehdessä "Taiteen tarhasta" -kolumnipalstaa. Opettajana Vainikainen toimi Helsingin kaupungin työväenopistossa 17 vuoden ajan. Opetustyönsä tueksi hän kirjoitti kansalais- ja työväenopistojen liiton julkaisusarjassa sekä piirustuksen opaskirjan että akvarellimaaluksen ensimmäisen suomalaisen käsikirjan, jotka kumpikin julkaistiin kaksiosaisina laitoksina.
Vainikaisen puolisoina olivat taidemaalarit Eila Gardemeister ja Kaarina Korja. Vuonna 1982 Vainikainen palkittiin Pro Finlandia -mitalilla.


title: Alfonso III

text: Alfonso III tarkoittaa seuraavia henkilöitä:


title: Ansermet

text: Ansermet on muun muassa seuraavien henkilöiden sukunimi:


title: Café Hawelka

text: Café Hawelka kuuluu Itävallan pääkaupungin Wienin wieniläisiin kahviloihin. Se sijaitsee osoitteessa Dorotheergasse 6.


title: Café Hawelka

text: Café Hawelkan avasivat vuonna 1939 Leopold (1911–2011) ja Josefine Hawelka (1913–2005), joilla jo aiemmin vuodesta 1936 oli olut Bäckerstrassella kahvila Kaffee Alt Wien ja toukokuusta 1939 Dorotheergassella Café Ludwig. Toisen maailmansodan aikana 1939–1945 Café Hawelka oli suljettu ja Saksan sotilashallinnon käytössä.


title: Café Hawelka

text: Itävallan itsenäistyttyä liittoutuneiden miehitysvallasta 1955 kahvilasta kehittyi kirjailijoiden ja kriitikoiden kohtaamispaikka, jonne kerääntyivät sellaiset nimet kuin Heimito von Doderer, Albert Paris Gütersloh ja Hans Weigel. Kun Café Herrenhof suljettiin 1961, Hawelkaan siirtyivät myös muut taiteilijat ja siitä tuli aikansa wieniläisen taidemaailman tärkein kohtaamispaikka. Sen kantavieraita ovat olleet muun muassa H. C. Artmann, Konrad Bayer, Ernst Fuchs, Friedensreich Hundertwasser, Rudolf Hausner, Wolfgang Hutter, Helmut Qualtinger, Gerhard Rühm ja Oskar Werner. Kahvilan loistonpäivät taiteilijakahvilana olivat 1960- ja 1970-luvulla.


title: Boro Primorac

text: Boro Primorac (s. 5. joulukuuta 1954) on bosnian kroaatti jalkapallovalmentaja ja entinen puolustaja. Vuosina 1997–2018 hän toimi englantilaisseura Arsenalin apulaisvalmentajana.


title: Boro Primorac

text: Primorac aloitti pelaajauransa synnyinkaupunkinsa Mostarin ykkösseuran FK Veležin takalinjoilla vuonna 1972. Hänestä kehittyi seuran avainpelaajiin kuulunut toppari, joka nousi Veležin vuosinaan myös Jugoslavian maajoukkueeseen. Jugoslavian liigamestaruus Primoracilta jäi seurassaan saavuttamatta ja parhaimmillaan tuloksena oli mestaruushopeaa 1973 ja 1974. Lisäksi Primorac pelasi Velež Mostarin kanssa Mitropa Cupin loppuottelussa 1976 ja UEFA Cupin puolivälierissä 1974–1975.


title: Boro Primorac

text: Vuonna 1978 Primorac siirtyi HNK Hajduk Splitiin, jossa voitti ensimmäisellä kaudellaan kauan kiertäneen Jugoslavian mestaruuden. Toista kertaa mestaruutta ei tullut, vaikka Primorac uurasti Hajduk Splitin paidassa 283 liigaottelussa. Eurokentillä Hajduk Split eteni Primoracin aikana Mestarien liigan puolivälieriin kaudella 1979–1980.


title: Boro Primorac

text: Viiden Hajduk-kauden jälkeen Primorac siirtyi pelaamaan Ranskaan, jossa edusti LOSCia ja AS Cannesia, kunnes lopetti pelaajauransa vuonna 1990.


title: Boro Primorac

text: Maajoukkuetasolla Primorac edusti Jugoslaviaa 14 A-maaottelussa ja oli mukana maan olympiajoukkueessa 1980 Moskovassa. Jugoslavia sijoittui olympialaisten jalkapalloturnauksessa neljänneksi.Valmennusuransa Primorac aloitti AS Cannesin peräsimessä 1990 ja luotsasi seuran UEFA Cupin toiselle kierroksella kaudella 1991–1992. Kausi sujui kuitenkin muuten kehnosti, ja Primorac sai potkut tammikuussa 1992. Kaudella 1992–1993 hän toimi Valenciennesin päävalmentajana, muttei onnistunut pelastamaan seuraa putoamiselta pääsarjasta.


title: Boro Primorac

text: Vuonna 1994 hän toimi lyhyen aikaa Guinean maajoukkueen päävalmentajana, kunnes siirtyi Arsène Wengerin apulaisvalmentajaksi japanilaisseura Nagoya Grampusiin. Maaliskuussa 1997 hän seurasi Wengeriä Arsenaliin, jossa hänestä tuli seuran ykkösjoukkueen apuvalmentaja. Primorac työskenteli Wengerin valmennustiimissä 11 vuotta, kunnes jätti ranskalaisvalmentajan lähdettyä seuran kesällä 2018.Primorac on kielinero, joka puhuu sujuvasti yhdeksää kieltä (kroatia, makedonia, ranska, japani, englanti, saksa, espanja, portugali, italia).


title: Boro Primorac

text: Hänen poikansa Jure on myös jalkapalloilija.


title: Leopold Hawelka

text: Leopold Hawelka (11. huhtikuuta 1911 Mistelbach, Niederösterreich – 29. joulukuuta 2011 Wien, Itävalta) oli maineikkaan wieniläisen kulttuurikahvilan Café Hawelkan perustaja yhdessä vaimonsa Josefine Hawelkan kanssa.


title: Punamölyapina

text: Punamölyapina ("Alouatta seniculus") on yksi Etelä-Amerikan suurimmista apinoista. Punamölyapinat ovat kovaäänisiä, ja niiden huuto kuulostaa enemmän ison kissapedon karjunnalta kuin muiden kädellisten ääntelyltä. Punamölyapinan huuto on yleensä pitkää, käheähköä ja korkeudeltaan vaihtelevaa.


title: Punamölyapina

text: Punamölyapinan pituus on 65–76 cm ja paino 4,4–6,5 kg. Yleensä koiras on isompi kuin naaras.


title: Punamölyapina

text: Punamölyapina syö enimmäkseen lehtiä. Myös pähkinät, siemenet, pikkueläimet ja hedelmät ovat sen ravintoa.


title: Jon Jones

text: Jonathan Dwight Jones (s. 19. heinäkuuta 1987), joka tunnetaan myös nimellä Jon "Bones" Jones, on yhdysvaltalainen vapaaottelija. Hän on UFC:n kolminkertainen ja nykyinen alemman raskaansarjan mestari. Jonesista tuli historian nuorin UFC-mestari voitettuaan Ultimate Fighting Championshipin alemman raskaansarjan mestaruuden 19. maaliskuuta 2011 Mauricio Rualta UFC 128 -tapahtumassa.


title: Jon Jones

text: Jones oli high schoolissa opiskellessaan osavaltion painimestari ja voitti kansallisen tason JUCO (Junior College) painimestaruuden opiskellessaan Iowa Central Community Collegessa. Hän vaihtoi Morrisville State Collegeen opiskelemaan kriminaalioikeutta mutta lopetti lyhyen ajan kuluttua opintonsa keskittyäkseen urheilu-uraansa.


title: Jon Jones

text: Jones aloitti ammattilaisuransa toukokuussa 2008 ja voitti kolmessa kuukaudessa kuusi ottelua. Näistä viimeisessä hän voitti USKBA:n mestaruuden Moyses Gabilta teknisellä tyrmäyksellä Battle Cage Xtreme -tapahtumassa.


title: Jon Jones

text: Tomasz Drwalin vetäydyttyä ottelustaan Andre Gusmaoa vastaan ennen UFC 87 -tapahtumaa, Jones suostui ottelemaan Gusmaoa vastaan kahden viikon valmistautumisajalla. Altavastaajana pidetty Jones yllätti sekä vastustajansa että yleisön käyttämällä mm. kiertopotkuja ja -kyynärpäitä, ja voitti ottelun kaikin tuomariäänin.


title: Jon Jones

text:
Seuraavaksi Jones otteli UFC 94:ssä Stephan Bonnaria vastaan ja voitti jälleen tuomariäänillä. UFC 100:ssa Jones sai ensimmäisen luovutusvoittonsa UFC:ssä, pakottaessaan Jake O'Brienin luovuttamaan giljotiinikuristuksella. Nousevaksi tähdeksi arvioitu Jones allekirjoitti syyskuussa 2009 uuden, 4 ottelun sopimuksen UFC:n kanssa.
Joulukuussa 2009 Jones otteli Matt Hamillia vastaan The Ultimate Fighter: Heavyweight Final -tapahtumassa. Jones hallitsi ottelua ja päästyään mount-positioon, pyrki tekniseen tyrmäykseen kyynärpääiskuilla. Tuomari kuitenkin katsoi lukuisten iskujen suuntautuneen suoraan ylhäältä alas, mikä rikkoo vapaaottelun yhdistettyjä sääntöjä. Koska Hamill ei tuomarin keskeytyksen jälkeen pystynyt sijoiltaan menneen olkapään vuoksi jatkamaan ottelua, Jones diskattiin. Ratkaisua pidettiin kyseenalaisena, sillä Hamillin vamma ei ollut seurausta Jonesin sääntöjen vastaisista iskuista.


title: Jon Jones

text: Jones otteli tapahtuman pääottelussa ensi kertaa maaliskuussa 2010, UFC Live: Vera vs. Jones -tapahtumassa, jossa hän voitti Brandon Veran teknisellä tyrmäyksellä 1. erässä. Jonesin seuraava ottelu päätyi samaan tulokseen, vastustajanaan toukokuussa 2010 UFC Live: Jones vs. Matyushenko -tapahtumassa hänellä oli Vladimir Matyushenko.


title: Jon Jones

text: Jones otteli seuraavan kerran helmikuussa 2011, UFC 126:ssa, pakottaen aiemmin voittamattoman Ryan Baderin luovuttumaan giljotiinikuristuksella 2. erässä. Ottelun jälkeisessä kehähaastattelussa selostaja Joe Rogan paljasti, että mestaruushaastaja Rashad Evans oli loukkaantunut harjoitellessaan ja Jones ottelisi hänen sijallaan UFC:n kevyen raskaansarjan mestaruudesta.


title: Jon Jones

text: Jones ja mestaruutta puolustanut Mauricio "Shogun" Rua kohtasivat UFC 128:ssa. Jones hallitsi ottelua ja voitti Ruan teknisellä tyrmäyksellä 3. erässä polven iskulla päähän.


title: Jon Jones

text: Jonesin oli määrä kohdata haastajan asemansa hänelle menettänyt Rashad Evans UFC 133:ssa, mutta ottelu peruttiin Jonesin käsivamman vuoksi. Tästä syystä Jones puolusti mestaruuttaan ensimmäisen kerran vasta syyskuussa 2011, UFC 135:ssä. Jonesista tuli ensimmäinen Quinton Jacksonin UFC:ssä luovuttamaan pakottanut mies, lukittuaan kuristuksen 4. erässä.


title: Jon Jones

text: Jonesin ja Evansin ottelu siirtyi jälleen, tällä kertaa Evansin käsivamman vuoksi. Sen sijaan Jones kohtasi Lyoto Machidan UFC 140:ssä. Ensimmäinen erä oli tasaväkinen, Machidan hyödyntäessä hyvää liikkuvuuttaan. Toisessa erässä Jones pystyi lukitsemaan giljotiinikuristuksen seisaaltaan häkkiä vasten ja ottelu päättyi tekniseen luovutukseen Machidan menetettyä tajuntansa.


title: Jon Jones

text: Jones kohtasi Rashad Evansin lopulta UFC 145 -tapahtumassa 21. huhtikuuta 2012. Evans oli kolmeen vuoteen ensimmäinen mies, joka kesti täyden ajan häkissä Jonesin kanssa, mutta mestari kontrolloi etäisyyttä, hyödynsi luovia iskutekniikkoja ja voitti ottelun kaikin tuomariäänin. Ottelun jälkeen Dana White ilmoitti että Jonesin seuraava vastustaja tulisi olemaan Dan Henderson. Ottelu sovittiin syyskuun 1. päivänä 2012 järjestettävään UFC 151 -tapahtumaan. Kaksi viikkoa ennen tapahtumaa Henderson joutui kuitenkin vetäytymään ottelusta harjoituksissa revenneen polven nivelsiteen vuoksi. Keskisarjan ottelija Chael Sonnen oli valmis kohtaamaan Jonesin lyhyellä varoitusajalla mutta neuvoteltuaan valmentajiensa kanssa Jones kieltäytyi ottelusta. Tämän seurauksena koko UFC 151-tapahtuma peruutettiin ja Dana White haukkui julkisesti sekä Jonesin että tämän päävalmentajan, Greg Jacksonin.


title: Jon Jones

text: Jonesin mestaruuspuolustus siirtyi UFC 152 -tapahtumaan, jossa hänen oli ensin tarkoitus kohdata Lyoto Machida uusintaottelussa. Machida kieltäytyi kuitenkin ottelusopimuksesta liian lyhyeen valmistautumisaikaan vedoten. Lopulta Jonesin vastustajaksi 22. syyskuuta 2012 käytyyn otteluun asettui Vitor Belfort. Belfortin onnistui ensimmäisessä erässä lukita suora käsilukko niin hyvin, että Jones myönsi ottelun jälkeen pelänneensä kätensä murtuvan. Puolustava mestari onnistui kuitenkin irrottautumaan otteesta ja hallitsi ottelua seuraavat kaksi erää iskemällä Belfortia lyönneillä ja kyynärpäillä maassa. Jones voitti ottelun 4. erässä pakottamalla Belfortin luovuttamaan americana-lukolla.


title: Jon Jones

text: Dana White vahvisti 16. lokakuuta 2012 että Jones esiintyy 17. The Ultimate Fighter -sarjan toisen joukkueen valmentajana. Toista joukkuetta valmentaa Chael Sonnen. Valmentajat ovat sarjan loppuessa perinteisesti kohdanneet ottelussa ja myös Jones puolustaa mestaruutteen Sonnenia vastaan 27. huhtikuua 2013 sovitussa ottelussa. Whiten mukaan Jones tarvitsee pitkän palautumisajan jotta hänen kätensä toipuu vammoista, jotka hän sai ottelussa Vitor Belfortia vastaan. Vapaaottelu-mediassa päätöstä on kritisoitu, sillä Sonnen ei ole otellut kevyessä raskaassasarjassa yli vuoteen ja pääsee haastamaan mestaruudesta vaikka hävisi edellisen ottelunsa Anderson Silvalle.


title: Jon Jones

text: Jones sai vuoden kilpailukiellon dopingista marraskuussa 2016 nautittuaan erektiolääkettä joka sisälsi kiellettyä antiestrogeenistä klomifeeniä ja syöpälääkkeissä käytettyä letrotsolia. Yhdysvaltain antidopingtoimikunta USADA lievensi tuomiota, koska ei katsonut hänen nauttineen aineita suoritustensa parantamiseksi. Jones kärsii vuoden kilpailukieltonsa osin takautuvasti, alkaen vuoden 2016 kesäkuusta.


title: Jon Jones

text: Painitaustastaan huolimatta Jones tunnetaan laajasta valikoimasta epätavallisia lyöntejä ja potkuja, erityisesti kiertopotkuja ja kiertäviä kyynärpääiskuja. .


title: Jon Jones

text: Jon Jonesilla on kolme tytärtä vaimonsa, Jesse Mosesin kanssa. Jon Jonesin isä on pastori, ja Jonesilla on rinnassaan tatuointi "Philippians 4:13", viittaus Filippiläiskirjeen 4. luvun 13. jakeeseen "Kaikki minä voin hänessä, joka minua vahvistaa".


title: Jon Jones

text: 19. toukokuuta 2012 viihdesivusto TMZ raportoi, että Jones oli saman päivän aamuna pidätetty epäiltynä rattijuopumuksesta . Jones oli aamuyöllä kolaroinut autonsa lunastuskuntoon Binghamptonissa, New Yorkin osavaltiossa. Jonesin äiti maksoi poikansa takuut.


title: Tulilatva

text: Tulilatva ("Kalanchoe blossfeldiana", "Kalanchoë blossfeldiana") on huonekasvina käytettävä mehikasvi. Se on peräisin Itä-Afrikasta ja Madagaskarilta.